text:
Se ai 3 di Avrîl si fâs fieste pe istituzion dal stât patriarcjâl, il prin stât furlan al è nassût cinc secui prime, di un precîs tal 568, in graciis dai Langobarts. Juste ai 2 di Avrîl di chel an i Langobarts, judâts di lôr aleâts, a lassavin la Panonie par passâ lis Alps e par fondâ il lôr ream in Italie. Il prin pas par puartâ insom chest intindiment al è stât chel di istituî il Ducât di Cividât. Propit di Cividât, midiant di chest ducât, il non di Forum Iulii al è passât, de citât, a dute une regjon europeane.
Il Friûl duncje, almancul chel politic, al nas cui langobarts e al nas cu la fuarce di une realtât autonome: plui un stât confederât al Ream di Pavie, che no un so domini.
Par capî il Friûl langobart si pues cjalâ il compuartament dal prin duche, Gjisulf, e dal ultin, Rotgaut.
Tal 568 il re Alboin al cjale il Friûl nome di prime regjon concuistade: le da in man a Gjisulf, so scudîr, ma Gjisulf al implante daurman un sisteme che nol sedi perifarie o frontiere di un stât centrât di cualchi altre bande: impen di bussâ la man di Alboin, no si contente e al pretint i mieçs par vê une sô indipendence militâr. Di in chê volte il duche no si compuartarà di sotan dal re, si ben di aleât, di cjapitani di un esercit che si moveve sot comant so e di nissun altri.
Tal 774, cuant che Carli il Grant al concuiste il ream langobart, l’esercit furlan dal duche Rotgaut nol è a lotâ a Pavie, ma al vinç cuintri dai Francs su la Livence, par sigurâ la libertât dal Friûl: dopo doi agns, tal 776, Rotgaut, cuintri dal so interès personâl, al lote di gnûf par difindi la autonomie furlane, al piert e al mûr di eroi. Ma la voie di sovranitât e il spirt di autonomie dal Friûl langobart, magari subissantsi te grave de storie, come la aghe dai nestris flums, no son mai muarts: a rivin fin a nô. ❚
D.V.
Pôc plui di 500 agns prime dai 3 di Avrîl 1077… al nasseve il Friûl!............
Se ai 3 di Avrîl si fâs fieste pe istituzion dal stât patriarcjâl, il prin stât furlan al è nassût cinc secui prime, di un precîs tal 568, in graciis dai Langobarts. Juste ai 2 di Avrîl di chel an i Langobarts, judâts di lôr aleâts, a lassavin la Panonie par passâ lis Alps e par fondâ il lôr ream in Italie. Il prin pas par puartâ insom chest intindiment al è stât chel di istituî il Ducât di Cividât. Propit di Cividât, midiant di chest ducât, il non di Forum Iulii al è passât, de citât, a dute une regjon europeane.


c: text/html

text:
Il decim secont guvier de Republiche di Slovenie, vuidât di Miro Cerar, al va indevant a pierdi tocs, cundut che il prin ministri al continui a pontâ tant su la stabilitât de coalizion. Che si manten sì inalterade (ancje se no son mancjadis tensions tra i partîts aleâts), ma in mancul di doi agns de sô nomine, sucedude ai 18 di Setembar dal 2014, l’esecutîf sloven al à cambiât za siet ministris (vot se o contìn ancje la rinunzie di Gojko Koprivec ae candidature a ministri de economie, dopo che cheste e jere stade bielza uficializade).
Il prin a dimetisi al è stât Jožef Petrovi (economie), pôc dopo dal insediament dal guvier. Violeta Bulc (disvilup) e je stade nomenade comissari european e e je stade duncje sostituide daurman. A son stadis fermadis prin de ore ancje lis esperiencis di Stanka Setnikar Cankar e Klavdija Markež (istruzion), Janko Veber (difese) e, chest an, Julijana Bizjak Mlakar (culture).
L’ultin in ordin cronologjic a dimetisi al è stât, in maniere no spietade e par motîfs personâi, il ministri des financis Dušan Mramor, pedine clâf dal guvier e persone preseade intal propri setôr in ambits internazionâi academics e politics. La riviste londinese The Banker, dal grup editoriâl Financial Times, lu à nomenât ancje ministri des financis european dal 2016. Il rûl di Mramor, che al è stât za ae vuide dal stes dicasteri tra il 2002 e il 2004, al è stât decisîf pal consolidament des financis publichis slovenis e pe jessude de Slovenie de crisi cence che si sedi fat necessari l’intervent de troika e cence jutoris internazionâi. Cundut des politichis di austeritât al è rivât a fâ calâ il deficit e a fâlu tornâ disot dal soiâr Maastricht dal 3% ancje cressint la spese publiche cun intervents tant che il sbloc dai auments salariâi dai dipendents publics. Il sucès de sô politiche finanziarie, ricognossût ancje de stesse Comission Europeane che e à sierât la procedure par deficit ecessîf inviade intal 2009, al è confermât ancje dai indicadôrs economics che a van indevant a miorâ.
Daûr dai dâts dal Ufici di statistiche statâl sloven il Prodot interni sporc al è cressût intal prin trimestri dal 2016 su base anuâl dal 2,5%. Ae cressite a àn contribuît soredut lis esportazions (+5,3%). A cressi però ancje il consum interni (0,6%). Il miorament de situazion economiche slovene e je confermât ancje dal câl dal tas di disocupazion. A fin Jugn in Slovenie intal regjistri dai disocupâts a figuravin 99.795 personis. Il lôr numar al è lât jù sot dal soiâr dal cent mil pe prime volte dopo il 2010. In confront di Mai il numar dai disocupâts a Jugn al è calât dal 2,4%. Rapuartant il dât al Jugn 2015, invezit, i disocupâts a son calâts fintremai dal 9,5%. Un trend che al cjate conferme ancje intai dâts di Mai cuant che il tas di disocupazion rispiet di Avrîl e al stes periodi dal 2015 al è stât penç: 3% su base mensîl e 9% su base anuâl.
A son otimistichis ancje lis previsions de Bancje di Slovenie pal futûr de economie dal Stât. Par la Bancje Centrâl, di fat, la cressite economiche e rivarà chest an al 1,9%, e intal 2017, ancje in graciis de circostance favorevule a nivel globâl, al larà sù al 2,5%, intal 2018 al 2,6%. A varessin di miorâ di consecuence ancjemò di plui ancje lis cundizions intal marcjât dal lavôr. Daûr dai analiscj de Bancje di Slovenie il tas di disocupazion al larà jù intal 2018 al 7,4% (intal 2013 al jere parsore il 10%). Dal an che al ven al tornarà ancje la inflazion che e sarà su par ju dal 1,5%.
Cundut dai bogns risultâts otignûts fin cumò, la Slovenie però al varà di continuâ su la strade des riformis struturâls e il gnûf ministri des financis al varà di frontâ sfidis impuartantis. Pal moment la vuide dal dicasteri e je stade rimetude a Alenka Smerkolj, ministri pal disvilup economic e pe coesion europeane. Il prin ministri Cerar, dopo lis dimissions di Mramor, al à anunziât che il gnûf ministri al vignarà nomenât a fin Avost o a Setembar. ❚
Tjaša Gruden
SLOVENIE. Il Guvier sloven al va indevant a piedi tocs, ma la economie e sta lant ben............
Il decim secont guvier de Republiche di Slovenie, vuidât di Miro Cerar, al va indevant a pierdi tocs, cundut che il prin ministri al continui a pontâ tant su la stabilitât de coalizion. Che si manten sì inalterade (ancje se no son mancjadis tensions tra i partîts aleâts), ma in mancul di doi agns de sô nomine, sucedude ai 18 di Setembar dal 2014, l’esecutîf sloven al à cambiât za siet ministris (vot se o contìn ancje la rinunzie di Gojko Koprivec ae candidature a ministri de economie, dopo che cheste e jere stade bielza uficializade).

robotstxt: allowed

filter: keep


text:
Roberto Cozzarini al è un zuiadôr di ping pong. Ma no un zuiador cualsisedi. Roberto al è poliomelitic di cuant che al veve 14 mês e al à scuviert il zûc dal ping pong intant di un progjet di riabilitazion che al veve ancje il sport. Roberto al è furlan di Pordenon, anzit di Sant Zuan di Cjasarse e al à vude la furtune di partecipâ aes primis olimpiadis par atletis cuntune disabilitât, chês di Seoul 1988. Cumò, a 61 agns, si è ritirât de ativitât sportive ma nus conte cun plasê la sô esperience di pionîr des paraolimpiadis.
Roberto, tornìn indaûr ai zûcs Olimpics dal 1988 in Koree.
A son stâts i prins zûcs dulà che i atletis disabii a àn garegjât tai stes implants dai atletis normodotâts. In Koree o vin cjatât une sensibilitât uniche sul teme de disabilitât. La Organizazion e veve ancje metût sù une specie di “Vile Olimpiche” pai atletis disabii là che ogni struture e jere pensade su misure par vignî incuintri aes nestris esigenziis.
Miôr che in Italie, insome. Fa sport par un disabil nol à di essi facil.
Cumò lis robis a son miioradis e o vin fat gruessisins pas indenant. Ce che al continue a mancjâ, plui che lis struturis dulà zuiâ, a son lis societâts sportivis che a promovin ativitâts pai disabii.
E pûr il sport, lu disin ancje i miedis, al è fondamental cuant che si tabaie di disabilitats.
E je vere, al è fondamental. Soredut cuant che la disabilitât ae rive indevant cui aigns, cuant che, insome, no tu nassis disabil ma tu lu deventis par un incident o une malatie, il sport al riviestis un rûl essenziâl ancje pal sbloc psicologjic. Pense che tal nord Europe, ancjemò prime di scomençâ la riabilitazion, di metin suntune “sedia a rotelle” e ti fasin zuiâ di ping pong. Jo o ai scomençât tart ma par me il sport al è stât fondamentâl.
E ti à permetût di fâ plui di cualchi biele esperience ator pal mont. Cualchi anedoti particolâr des tôs paraolimpiadis?
Un sì, verementri particolâr. O sin a Seul, invidâts a cjase dal consul talian, insieme a dute la scuadre taliane. Une zovine che e jere cun nô mi clame e mi dîs “Roberto, ven chi che al è un siôr che al à voie di fevelâ par furlan cun te”. O cognòs cussì un furlan che al faseve il responsbil pe AGIP in dut il SudEst asiatic e che mi dîs: “In Koree a son 40 milions di abitants, 40.000 soldâts americans e nome doi furlans: jo e une frute che e lavore in ambassade.” Beh, ta chel moment o jerin almancul in trê.
Trop ti sêstu sintût furlan ator pal mont?
Cuant che tu sês cu la scuadre dal to Paîs, tu sintis di rapresentâ la Italie. Però in chê squadre almancul in cuindis o jerin dal Friûl e jo mi soi simpri sintût furlan al cent par cent. O ven di une tiere di confin tra Venit e Friûl ma o ai simpri fevelât nome par furlan o il talian cuant che no mi fasevi capî in marilenghe, cence nissune altre contaminazion.
Grazie Roberto, al è biel pensâ che un toc de nestre Patrie al vedi scrit une biele pagjine de storie dal sport.
Grazie a voaltris e Mandi. Anzi: Mandi e si viodìn!
Cozzarini pionîr paraolimpionicSimone Bressan
Roberto Cozzarini al è un zuiadôr di ping pong. Ma no un zuiador cualsisedi. Roberto al è poliomelitic di cuant che al veve 14 mês e al à scuviert il zûc dal ping pong intant di un progjet di riabilitazion che al veve ancje il sport. Roberto al è furlan di Pordenon, anzit di Sant Zuan di Cjasarse e al à vude la furtune di partecipâ aes primis olimpiadis par atletis cuntune disabilitât, chês di Seoul 1988. Cumò, a 61 agns, si è ritirât de ativitât sportive ma nus conte cun plasê la sô esperience di pionîr des paraolimpiadis.


text:
Ai 10 di Març, intal Palau Sant Jordi di Barcelone denant di un public di sù par jù 7 mil personis, e je nassude la Assemblee Nazionâl Catalane. L’obietîf principâl di chest gnûf sogjet al è chel di slargjâ il consens pe indipendence framieç dai catalans e di rivâ, dentri dal 2014, a celebrâ un referendum pe autodeterminazion de Catalogne. Daûr dal statût che si è dade, la Assemblee Nazionâl Catalane e ponte a jessi une organizazion trasversâl e no un gnûf partît politic e, par chest, e à decidût che no podarà presentâsi aes elezions. Ae sô nassite però a jerin presints ancje i rapresentants di diviers partîts politics (Solidaritat, ERC, CDC, UDC) che a àn mostrât di jessi a pro o atents ae opzion de indipendence.
Il 2012, in plui dai apontaments che a coventin par decidi lis incarghis dentri dal moviment, la Assemblee Nazionâl Catalane e previôt di organizâ des colonis che a scjavaçaran la Catalogne par sensibilizâ la int sul teme de indipendence e che po a pontaran su Barcelone dulà che a parteciparan, ai 11 di Setembar, aes celebrazions pe fieste nazionâl catalane. Il 2013 al varès invezit di viodi la nassite de Associazion dai Comuns pe Indipendence che po, adun cu la azion dai partîts che si impegnaran su chest front, e varès di puartâ intal 2014 al referendum su la indipendence catalane. In câs di risultât positîf, la strade e sarès po chê de secession unilaterâl sul model dal Cossovo. In dì di vuê i catalans che a declarin che a votaressin pe indipendence a son il 44,6%, cuintri di un 24,7% di contraris. Se la bataie si zuie massime su chei che no àn ancjemò lis ideis claris, al è ancje di dî che in câs di referendum, là che a valê a son dome sì e no, la percentuâl di favorevui ae indipendence e sarès maioritarie. Cun di plui, intai ultins agns, al è cressût il numar di personis – ancje tra chês che a àn o a àn vût un pês istituzionâl significatîf – che a calcolin di insucès il model des autonomiis dal stât spagnûl e che a viodin come uniche soluzion chê de indipendence. ■
Font: Avui, 10-11/03/12; Gara, 10/03/12
internazionalitari.blogspot.com
INTERNAZIONÂL. Nassude la Assemblee Nazionâl Catalane............
Ai 10 di Març, intal Palau Sant Jordi di Barcelone denant di un public di sù par jù 7 mil personis, e je nassude la Assemblee Nazionâl Catalane. L’obietîf principâl di chest gnûf sogjet al è chel di slargjâ il consens pe indipendence framieç dai catalans e di rivâ, dentri dal 2014, a celebrâ un referendum pe autodeterminazion de Catalogne. Daûr dal statût che si è dade, la Assemblee Nazionâl Catalane e ponte a jessi une organizazion trasversâl e no un gnûf partît politic e, par chest, e à decidût che no podarà presentâsi aes elezions. Ae sô nassite però a jerin presints ancje i rapresentants di diviers partîts politics (Solidaritat, ERC, CDC, UDC) che a àn mostrât di jessi a pro o atents ae opzion de indipendence.


text:
Immagine pubblicata sul sito
ufficiale dell'ARLeF
STORIE DE FIESTE
CALENDARI DAI EVENTS
................
3 Avrîl a Sapade
cun tante voie di Friûl
dal sito del mensile "LA PATRIE DAL FRIÛL"
marzo 2017
Tal mês di Avrîl dal an passât a Gardiscje al anunzi i jere stât dât acet cuntun grant bati di mans: la Fieste de Patrie dal Friûl dal 2017, a distance di 940 agns de fondazion dal Stât patriarcjâl, e à di jessi celebrade a Sapade/Plodn. La sperance chê volte e jere chê di podê festezâ finalmentri il tornâ in Friûl dal comun dal Cjadovri, che al sta spietant dal 2008 che il Parlament al fasi bon il passaç di Regjon daûr de volontât dai citadins sapadins che si son esprimûts cul referendum. Propit dodis mês fa, dì sù dì jù, il Senât al veve tradît ancjemò une volte lis spietis di dute la comunitât. Dopo jessi rivâts adore a fâ passâ la leç pal passaç di regjon tes dôs comissions di Palaç Madama (Belanç e Afârs Costituzionâi), sul plui biel, cuant che si doveve calendarizâ la discussion in aule, une part di senatôrs dal Partît Democratic, cul benstâ dal Guvier, a àn decidût di tirâ a dilunc il dut, cjapant timp, tirant fûr gnovis scusis e discjadenant la rabie de popolazion, dai aministradôrs e dai politics locâi. Di chê volte, no si à savût plui nuie.
Cumò, che si svicine l’apontament dai 3 di Avrîl, in gracie di cheste Fieste l’auspici di ducj i furlans e soredut dai sapadins, al è naturalmentri chel di tornâ a scjassâ l’arbul de politiche romane, simpri plui ingredeade. Lu spere ancje il sindic di Plodn, Manuel Piller Hoffer che, preseant il sostegn dal Friûl a cheste bataie, al è strac di continuâ a fâ vivi tal limbo il propri comun, che di une bande al varès bisugne dal supuart furlan pal sostegn dal sisteme turistic locâl, e di chê altre si scuintre cuntune regjon Venit che e à pensât di dâ une man dome a chei paîs di confin cul Trentin e il Sudtirôl.
No stin a dismenteâsi che pal so significât, il 3 di Avrîl al rapresente dut câs un moment impuartant pe comunitât furlane, une vere fieste par memoreâ e par tornâ a pensâ in clâf moderne aes formis di autoguvier e di rapresentativitât che, par tancj agns, a àn caraterizade la Patrie dal Friûl. E alore, ai 3 di Avrîl ducj a Sapade.
✒ David Zanirato
..........................
PROGRAM
DOMENIE AI 2 DI AVRÎL
COMUN DI SAPADE - PLODN
FIESTE GRANDE
DE PATRIE DAL FRIÛL
Manifestazion principâl dal 2017
La edizion 2017 de Fieste si tignarà intal Comun di Sapade, domenie ai 2 di Avrîl dal 2017, cun chest program:
aes 10.15: in Borc Granvilla (devant de Glesie di Santa Margherita) esposizion de bandiere dal Friûl cul acompagnament de bande di Sapade "Plodar Plech Musik"
aes 10.30: inte Glesie di Santa Margherita, l'Arcivescul di Udin, Mons. Andrea Bruno Mazzoccato e i vicjaris des Diocesis di Gurize e Concuardie Pordenon a celebreran la messe cun leturis e preieris par Furlan, Todesc, Sloven e Talian, cu la partecipazion de Corâl di Santa Cecilia, direte dal mestri Benedetto Fiori.
aes 11.45: viertidure de cerimonie civîl cu la leture in lenghe todescje de Bole dal Imperadôr Indrì IV, che e rapresente l'at di fondazion de Patrie dal Friûl e salûts des autoritâts. Cun di plui, al sarà presentât il bant di concors promovût dal Istitût Ladin furlan "Pre Checo Placerean" pe composizion dal Imni uficiâl de Patrie dal Friûl.
aes 15.30: dopo il gustâ intai ristorants convenzionâts di Sapade, in Borc Granvilla, rivade de Stafete des Lenghis Minoritariis dal Friûl (che e partirà di Udin, aes 08.00 di sabide al 1 di Avrîl).
..............
Altris events
1) La fieste de Patrie a Udin
2) I 35 incontri organizzati dall'Assemblea della Comunitâ Linguistica Friulana in collaborazione con i Comuni ospitanti


text:
#16 – Flabe E jere une volte une principesse, cetant supierbeose. E pensave di jessi la plui brave, la plui elegante, la plui valente. Dome une robe no i lave jù: e pensave ancje di jessi la plui brute, par vie dal fat che e jere sclereade. Par chest motîf no lave mai fûr dal palaç. Une dì, ch’e no [...]
Categorie: Gjenar Par Fruts
#08 – Lis pôris di Gjovanin Gjovanin al veve pôre di ducj e di dut. A dutrine si spaventave cuant che al sintive che il catechist ur diseve: – Viodêt di cjaminâ drets dilunc la vuestre vite che se no us spietin lis flamis dal Infier! A Gjovanin lis flamis dal Infier i fasevin ricuardâ San Laurinç martar, muart brusât [...]
#01 – Sium, bêçs e flât “Mame! Mame!” La sô vosute cence fuarce e romp il cidin de gnot. Mi tiri sù dal jet, i voi scocolâts e une voie mate di mandâ indenant chel sium cetant biel, li che i nadavi intune pissine plene di bêçs di ogni misure. Discolce, i rivi inte cjamarute. I scûrs e lassin passâ [...]
A Cuyo, tal ovest de Argjentine e in Cîl, si clame Futre une persone vistude intune maniere elegante. E di chês bandis si da chest non ancje ae popolâr liende di “El Futre” . Ae fin dal secul Disenûf, si costruì une spetacolâr opare di inzegnarie, la ferovie transandine, che e tire dongje la citât di Mendoza in Argjentine cun [...]
#16 – Erois Come ogni citât, ancje Roncee e veve i siei erois, simpri pronts a difindile, cun lis lôr armis galatichis. Eco alore che a vot di matine di une cualsisei domenie e jere scomençade la esercitazion. Un gran ton al veve dismot la citât. Dute la int si jere strucjade pe strade, par capî ce che al jere [...]
#21 – Il cjapiel francês Mê mari e diseve simpri “mai lâ sù pa strade dai capitei cuant che al ven scûr, che e je la fantasime di Savorgnan”. E ce podevio savê jo di un chel al è muart tal 1500. Dome che al jere di vê pôre. O jeri un canai di 13 agns, avonde grant par lavorâ [...]
#17 – La ore plui biele — Ben cjalait! Cheste volte o pues dî che o ai sielt pardabon un biel orari pe robarie! Ducj a pensin che i laris a lavoredin vie pe gnot, tal scûr, cuant che chei altris a duarmin. Parcè? Vonde chest lûc comun, chest preconcet. E scusait se cumò mi sbrochi! Un lari nol è [...]
#15 – Amont sul Lemit Tornânt di un gjite, Zuan, Gjonde e Marte a si cjatin a Puart, citât cetant lontan di Palme ma lûc di origjin dai parincj di Zuan, che a nol piert timp a contâ che il Nievo le veve clamade “Piçule Vignesie”. Jentrânt de puarte di San Zuan, a passin sot dai puartis che a metin [...]
La ispirazion, clare, le veve robade a Wilde. E il non i jere rivât dal intîf che ogni tant al salte fûr des falopis. Ospits… Spirts… Furlane e gjeniâl! E i prins timps e funzionave a sbreghebalon! Trops di clients ferbints e seneôs di durmî intun hotel gravit di fantasimis, spierdût inte campagne dal Friûl di Mieç, paiant cifris in [...]
#08 – Catine e Aghe Catine e veve dîs agns e in dut il so paisut e jere considerade come une frute d’aur: jê e judave sô mari tal ort e cu lis bestiis de stale e dal pulinâr, a netâ in cjase e a fâ di mangjâ. Però e jere ancje masse credençone a dut ce che i contavin, [...]
#24 – La zornade Ma parcè la zornade ise cussì curte? O ai cetantis robis di fâ che no rivi mai a distrigâ dut. Sveâmi al cricâ dal dì, molzi lis vacjis inte stale e regolâlis, lâ fûr a bagnâ l’ort, arâ cuant che al è di arâ, grapâ cuant che al è di grapâ, samenâ, bagnâ i cjamps, viodi [...]
#06 – Timp e spazi I cavalîrs a son lis struturis plui altis dai mûrs di Palme, ideâts da Juli Savorgnan par fâ di postazions ai canons e impedî il ripetisi dai fats di Nicosia. Cumò a son puescj ideâi par une biele viodude di adalt e, chê sere, Zuan al veve clamât Marte e Gjonde a viodi lis stelis [...]


text:
Discussion:Friûl?L=sivian.furlan
Il titul nol va ben[modifiche il codiç]
Il titul Friûl?L=sivian.furlan nol va ben e tal câs al va cambiât. --Tocaibon (discussioni) 8 di Jug 2012 a lis 20:41 (UTC)
Par me cheste pagjine e va scancelade[modifiche il codiç]
No si pues metisi a tradusi lis pagjinis in dutis lis varietâts... O pensi dut câs che la intenzion dal articul e sedi chê di descrivi il furlan di Sivian ma alore al varès di limitâsi tant che paragraf dentri la pagjine di Sivian. E je stade fate une pagjine a pueste Sivian/furlan, o ai metût dai coments ancje lì. --Tocaibon (discussioni) 8 di Jug 2012 a lis 20:49 (UTC)
Va ben, si mi soi pintût di chiste idee, ma cemôt o canceli chiste pagjine?
--DPD- (discussioni) 27 di Jug 2012 a lis 13:29 (UTC)


text:
Un romanç zâl a pontadis, che lant daûr aes olmis di une sparizion, nus puartarà dentri un mont pôc contât e fûr mode: chel di ogni dì. I cjatarìn operaris e parons, ma ancje puestins e operadôrs sociâi, ducj a fâ i conts cun cheste ere di precarietât esistenziâl dulà che jessi amì di “chel just” al è dispès plui impuartant di savê costruî un mont cuntune clâf a stele, ma dulà che al resist ancjemò cualchidun bon di rinunziâ a dut par fâ slusî un tic di veretât.
Il pari al veve picjade intal puest di onôr de sô taverne une sô foto, di zovin, cu la bandiere patriarcjâl a une manifestazion dal Moviment Friûl pe Universitât, e Fortunât al veve riscjât di clamâsi “Ramacul” ae anagrafe. La mari, però, si jere metude di mieç e, dal moment che ancje jê e veve fat il ‘68, l’om al veve scugnût cedi, e si jere contentât di clamâlu come il diacun Fortunât, lassant cuiet tant il vescul Ramacul che la femine.
La Universitât ae fin e jere stade fate, ma Fortunât nol veve vût chê di studiâ. Dopo dal Malignani al veve fat un cors di saldadôr, e daspò si jere metût di bessôl a fâ il fari. Scjalis, portons, librariis, robe di fin. Al veve un piçul capanon juste fûr dal borc dulà che dopo dal taramot a jerin vignudis sù un frac di vilutis, e tra chês la sô.
Mi ven incuintri netant une clâf a stele cuntun peçot, e o resti a viodi la muse secje, i voi cerclâts.
«Oh, viôt cui che al è!», mi fâs, prin di pocâmi la schene cun chês mans come martiei.
Si sentìn difûr, suntun pâr di bancâi, parcè che nol è il câs di menâ Lucio intun puest plen di robe che, se no taie, e sbuse o e bruse.
«Ce mi contistu?», o domandi.
«Eh, nuie ben…», al tache. «Lavôr a ‘nd è, ancje masse, ma la int mi paie dopo mês e jo intant par cjoli il materiâl o voi sot in bancje. No rivi plui a stâi dentri, fâ debits cu la bancje no je robe par me. E po, lis tassis! In curt, o moli dut e o voi sot paron».
«Mi displâs…».
«Eh, cussì po… la crisi. E di te, cemût?».
I conti di Kosim. Lui al cognòs la CAMIN parcè che ogni tant si fasevin fâ di lui cualchi toc. I veve ancje dit a Kosim di lâ a vore cun lui, ma il rumen nol veve volût. Considerant che Fortunât al stave par sierâ, al veve fat ben. O magari no.
«Kosim nol leve cun chê frute. Nancje pal as di cope: chê e jere la sdrondine di Pieri, lu san ducj. Sâstu de multe? Pieri al jere ator in machine cuntune zovine, e si è fat brincâ di un autovelox. Ma par no fâi savê nuie ae femine, i à domandât a Kosim di cjapâ la colpe. Beh, chê zovine e jere propit chê cravuate alì!».
«Dîstu pardabon?».
Fortunât al rît e al mostre i dincj macolâts di masse spagnolets.
«Sigûr! Pieri Renturin al è un can dal osti, un purcit. Sâstu cemût che al va indenant? Al tire tacons che tant i dan istès lavôr midiant di chel zîr di predis che al à. Mi voleve tirâ dentri ancje me, cun… Comunione e alc… ce saio jo. Ce si clamino?».
«Nuova Eucarestia?».
«Esat, comunion… eucarestie… chê mierde alì. “Ven cun nô”, al à dit, “e ti cumbini dut il lavôr che tu vûs”. Al à i amiuts tra i dirigjents de Rivellini o de Micheli, âstu capît? Lui al vinç i apalts, e chei altris a roseâ la crodie. Porcon lui, la sô clape e il lôr diu! Pluitost o voi in Svuizare li di gno barbe, che sta sot di lui. Pense che cumò al vierç ditis tal forest, e chei che a lavorin ae CAMIN a son assumûts là jù. Dut par sparagnâ su contribûts e tassis, e par licenziâ cence storiis. Se lu brinchin, al fâs un altri faliment e nol tire fûr un franc, che tant dut al è intestât ae femine. Âstu savût dal asîl? Dut un zîr di bêçs par contentâ int di là jù, fâ rivâ alc ai polizais e a cualchi sindic, e tignî cuiet il mont. Cemût che lu sai? Mal à dit Pieri! Cui po, se no? Si vante, al fâs il bulo, che tant nissun lu tocje».
Alc o savevi. Ancje cun me si vantave di vê chel e chel altri amì plaçât chi e là.
«Fâs cont, ‘Sef, che ogni an al risulte in pierdite, e nol paie un franc di tassis. Però al fâs sù il capanon gnûf cui contribûts de Regjon».
«A son agns che lu dîs…».
«Vere, ma la setemane passade il sindic al à firmade une deroghe dute di presse. Doman a butin lis fondis».
(9, al va indevant)
Igor Londero


text:
“La passion pe lenghe, pe culture e pes tradizions furlanis e la braùre pes sôs lidrîs a tegnin dongje, daspò incà, la clape de Scuelute Furlane di Palme che, tai doi ultins agns, e à inmaneât conferencis su argoments rivuardants il patrimoni storic, culturâl e lenghistic dal Friûl”
◆ Cheste presentazion e dîs za dut ce che al è di savê su chest libri. La scuelute di Palme e à vude vite fin che i volontaris che le vevin fate sù a àn podût tignî dûr. Al è il biel ma ancje il limit dal volontariât: cuant che un al mole no si pues disi ‘parcè molistu?’, ma dome ringraciâlu par chel che al à fat.
◆ E cussì, cumò che la scuelute no je plui, al è biel tornâ a cjapâ in man cheste publicazion bilengâl (furlan e talian) che e pant lis relazions des vot conferencis tignudis a cjaval dai agns 2001 e 2002.
◆ Pier Carli Begotti al fevele des origjins e dal svilup de lenghe furlane, metint in lûs la sô evoluzion partint dal latin rustic e des influencis gjermanichis e slavis.
◆ Franco Finco al ponte la sô atenzion sul furlan de Basse, diferent di chel centrâl, ma ancje plen di particolaritâts intal so interni. Lis isoglossis nus judin a orientâsi in chestis varietâts che cualchi volte a tocjin fintremai dôs frazions di un stes comun.
Plui che un conference e je une serade di poesie, chê dal grup Majakovskij, i poetis di là da la aghe che a lavorin sui struments de poesie tant che un scultôr sul marmul.
Ae figure di Turoldo, predi, inteletuâl e poete, a son dedicâts doi tescj: Nicola Borgo al fevele dal om e dal so impegn civîl e culturâl. Sabrina Baracetti e fâs la storie dal film Gli Ultimi, zirât intai agns 1961-1962 dal regjist Vito Pandolfi, une sorte di trasposizion di une conte autobiografiche di Turoldo.
◆ Ovidio Colussi al fâs une meticolose storie de Academita di lenga furlana metude adun di Pier Pauli Pasolini intai agns che al jere scjampât a Cjasarse, il paîs di sô mari.
◆ Luzian Verone al fâs un ritrat a plen rilêf di pre Josef Marchet, pont di riferiment no dome pe lenghe furlane, ma ancje pe culture, pe storie, pe art, pe antropologjie.
◆ Al complete il libri un struc dal intervent di Francesc Sguazzin che al à fevelât de flore intes risultivis de Basse furlane, une ricjece che fin cumò e je rivade adore a salvâsi des modificazions puartadis dal om, ma che e je simpri in pericul. ❚
AA.VV. Incuintris, Incontri, Palme 2002Laurin Zuan Nardin
“La passion pe lenghe, pe culture e pes tradizions furlanis e la braùre pes sôs lidrîs a tegnin dongje, daspò incà, la clape de Scuelute Furlane di Palme che, tai doi ultins agns, e à inmaneât conferencis su argoments rivuardants il patrimoni storic, culturâl e lenghistic dal Friûl”


text:
«La Cjargne e à dôs ricjecis: la aghe e l’ambient. Ducj i doi a son un dirit, no un ben di consum. Cuâl isal il program politic par un doman, par cui che al vîf achì?». Cun chestis e altris peraulis, il comitât «Carnia in movimento» al à clamât la int al incuintri di sabide ai 13 di Març, inte sale de Comunitât Montane di Tumieç.
Si à cjacarât dal stât atuâl dal progjet dal eletrodot aerei Wurmlach-Somplât, argoment che il comitât al è daûr a tratâ di agns, come che si à podût viodi intal filmât di trê minûts proietât in cheste ocasion (si lu cjate su Youtube). A dâ man fuarte a cheste ‘imprese’ dai cjargnei, a son stadis lis testemoneancis di Hannes Guggenberg (Pro Gailtal Carinzie) che al à volût inmò une volte esprimi la contrarietât dai austriacs al progjet Pittini-Fantoni, e chê di Aldevis Tibaldi (Friûl Rurâl) che di pôc al è rivât a otignî l’intierament dal eletrodot Udin Ovest-Okroglo. Marco Lepre (Legambiente) si è fermât sui dâts tecnics dal progjet, tant che la altece dai pilons (fin a 65 metris) e la lôr colocazion inte za strente Val de Bût. Nol è mancjât l’intervent politic di Enore Picco (conseîr regjonâl de Lega Nord) che la dì prin, dutune cul so grup, al à presentât in Regjon une mozion pal intierament de linie.
Ancje il teme de aghe al à otignût un grum di interès di bande des passe 300 personis presintis in sale. Franceschino Barazzutti (Moviment Mont) al à fevelât de aghe di turbine (probleme dai lâts di Cjavaç e di Verzegnis), de aghe in butilie (Liariis, li che e je deventade «Paradiso») e de aghe dal rubinet (privatizazion di Carniacque). Cheste ultime part e je stade ampliade dal sindic di Çurçuvint, un dai cuatri che – sfrutant la leç 152, art. 148, che al dîs che i comuns montans cun mancul di mil abitants a puedin gjestî la aghe di bessôi – no àn acetât di dâ in gjestion l’acuedot a Carniacque. «Al vûl un impegn di bande di ducj par un cambiament di direzion, di tindince, pal ben comun des personis – al à dit pre Pierluigi Di Piazza, dal Centri Balducci -. Come i Indios, che a fevelin cu la nature, cu la aghe, cu lis plantis, e che a àn rispiet di dut ce che a àn ator ator di lôr.»
Marta Vezzi
ATUALITÂT. Cjargnei in difese dal propri teritori............
«La Cjargne e à dôs ricjecis: la aghe e l’ambient. Ducj i doi a son un dirit, no un ben di consum. Cuâl isal il program politic par un doman, par cui che al vîf achì?». Cun chestis e altris peraulis, il comitât «Carnia in movimento» al à clamât la int al incuintri di sabide ai 13 di Març, inte sale de Comunitât Montane di Tumieç.


text:
Si pues scoltâle in dutis lis plateformis web plui famosis: itunes, spotify, deezer, soundcloud e youtube, dulà che e si pues viodi ancje il biel video. Il progjet al viôt protagonist il côr di frutis e fantacinis VocinVolo direzût di Lucia Follador, une realtât corâl cetant laboriose nassude tal 2006 Inte suaze de Associazion Ritmea di Udin. La idee e jere, e e je ancjemò, chê di fâ beneficence a pro dai taramotâts dal centri Italie, midiant di un cjant che al ricuarde lis vicendis leadis al taramot in Friûl dal 1976.
La cjançon si clame «No Smenteâ», e e je stade scrite di Roberto Piuzzo e Guido Covazzi, rangjade di Alessio Venier, adatade par côr dal chitarist Marko Feri e dal pianist Giovanni Molaro, cu la partecipazion dal baterist Giorgio Fritsch. Il lavôr in studi al è stât curât di Stefano Amerio di Artesuono e la direzion dal insiemi vocâl de diretore Lucia Follador. La iniziative, in origjin e jere saltade fûr su pes riis de riviste dai Fogolârs, in particolâr di Monica De Paoli de Famee Furlane di Hamilton in Canadà che e domandave une regjistrazion dal toc No smenteâ, se mai cualchi corâl le veve realizade o le veve in repertori.
Di chi, la idee di coinvolzi il côr VocinVolo, ancje se la lenghe furlane no vignive di regule doprade di cuasi nissune des coristis. Chestis fantacinis a àn bielzà vinçût un apontament impuartant sui cjants par furlan, il Festival dai Fruts Furlans, e a tignivin in repertori tocs straordenaris tant che Staimi atents, Ai preât e Suspîr da l’anime. Il video ( cirî “No Smenteâ” o pûr “Do Not Forget” su You Tube o cun link https://www.youtube.com/watch?v=HGpgrH97-u0) al mostre ancje une schirie origjinâl di fotografiis dal Friûl taramotât intai prins dîs daspò dal sisme. Daûr la partidure dal toc – metût in vore ancje intal repertori des corâls di Melbourne, Toronto e Cosean – a van fûr tal mont lis notis cjantadis di VocinVolo, zovinis ambassadoris di solidarietât e di amicizie cence confins.
✒ Alessio Screm
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
Di plui setemanis sui media slovens si cjacare avonde di Dušan Smodej, un operadôr culturâl e artistic di Novo Mesto. Su internet, di fat, a son saltadis fûr plui testemoneancis di bande di ipotetichis vitimis di violence sessuâl. Ma ancje ipotetics leams di Smodej cun ambients politics. Intun Stât piçul tant che la Slovenie, al è cetant facil vê cualchi contat cu lis personalitâts politichis di Lubiane.
◆ Te trasmission televisive slovene Tarcˇa, al inizi di Setembar, Dušan Smodej al à dit di no jessi stât inmò sintût de polizie par ce che al tocje ipotetics atacs sessuâi descrits sul profîl Instagram Proti nasilju Dušana Smodeja (par furlan, “Cuintri la violence di Dušan Smodej”). Dut ce che al sa su chest, al è ce che al à let sui media.
◆ Tal moment che si scrîf chest articul, daûr de redazion de trasmission Tarcˇa, e je concrete dome la testemoneance de amie di une des vitimis ipotetichis. Cheste amie e conte che, daspò di un after party, la vitime e varès volut lâ a cjase a durmî, ma Smodej al varès volût a ducj i coscj vê un rapuart sessuâl cun jê. Al varès corût daûr dal so taxi, no le varès lassade jentrâ in cjase, le varès pacade e violentade tal so jet. La redazion de trasmission televisive no à rivât adore di fevelâ cu la vitime.
◆ Smodej al à dineât di vê mai obleât cualchidun a vê rapuarts sessuâi e al à ametût di vê mandât messaçs a sfont erotic a fantatis, cun descrizions di fantasiis erotichis. Tra i amîs di Smodej al jere Roman Uranjek, un famôs pitôr e artist sloven, che al è muart ai 20 di Avost. La dì prime che al murìs, Smodej al veve fevelât cun lui e Uranjek i veve conseât di lassâ par cualchi timp la Slovenie.
◆ Cuintri Uranjek a jerin stadis presentadis dôs denunziis e daspò de muart di Uranjek nissun al à cjatât il so telefon. Ancje Smodej al varès cambiât telefon.
◆ In Slovenie si fevele e scrîf avonde ancje des tantis cognossincis a nivel politic che al varès vût Smodej, tant a man drete che a man çampe. Daûr di ce che al dîs, la int e varès sierât i contats cun lui.
◆ Par esempli, al varès cognossût il ministri dal Lavôr Luka Mesec, dal partît Levica (Çampe), ma no saressin amîs. Insiemi cuntun amì gjornalist de radiotelevision slovene RtvSlo, Nejc Krevs, Smodej al veve intervistât ancje la ministre atuâl de culture Asta Vrecˇko, simpri dal partît Levica. Le varès incuintrade bielzà prime tai circui culturâi. Smodej al dinee di jessi leât a chest partît. Cul ex ministri pe Conversion digjitâl tal precedent guvier di centridiestre, Mark Boris Andrijanicˇ, a saressin amîs di famee e si saressin cjatâts a cualchi cene.
◆ Di plui bandis e salte fûr la acuse di strumentalizazion politiche di un teme cetant delicât. ❚
Un prin scandul pal guvier slovenLuciano Lister
Di plui setemanis sui media slovens si cjacare avonde di Dušan Smodej, un operadôr culturâl e artistic di Novo Mesto. Su internet, di fat, a son saltadis fûr plui testemoneancis di bande di ipotetichis vitimis di violence sessuâl. Ma ancje ipotetics leams di Smodej cun ambients politics. Intun Stât piçul tant che la Slovenie, al è cetant facil vê cualchi contat cu lis personalitâts politichis di Lubiane.


text:
Radio FM Comunicar (Colonia Caroya)
Caricato da friultv
Cheste e je Radio FM Comunicar, la Radio di Colonia Caroya, un paîs furlan in Argjentine in provincie di Cordoba. O ai cognossût vie mail Claudio Roya che mi à invidât a fevelâ intune trasmission che si clame "Fuarce Furlans". Alore par vuê dopomisdì, aes 17.00, o spieti un telefonade intercontinentâl, sperant che il colegament nol vedi problemis.
Par scoltâ la Radio FM Comunicar e la trasmission Fuarce Furlans (aes 17.00 GMT +1): fracait achì.
Mandi ai Furlans ator pal mont e in particolâr a chei di Argjentine.


text:
18 marzo 2008
La Cine e cope il Tibet, Simone al boicote lis Olimpiadis
Mi è rivade cheste mail di Simone Paoloni, che o condivît e us met achì.
Stant ce che al è sucedût ta chescj dîs, jo tal gno piçul o boicoti... o miôr o manifesti il gno dissens... su che che al sucêt ta chescj dîs in Cine... a gno mût. Se o volês, fasêt zirâ, se o podês fasêt ancje voaltris alc...
Ve ca Simone: jo o pues dome condiviti la tô antipatie pe Cine e la tô solidarietât pal Tibet.
E mi fasin stomi ducj chei che cuant che a sintin a fevelâ di Cine, a scatin come sustis pensant dome ai afârs e ai bêçs che ur podarès puartâ chê gnove frontiere dal consumisim.
Ma jo mi domandi: ce centrial il spirt decubertinian des Olimpiadis cuntun paîs li che i dirits umans no son rispietâts?
4 commenti:
- thermonuke ha detto...
-
eh si... ma par coerence ti tocjares buta via ancje el pc...
- 18/3/08 09:26
- Scovacis ha detto...
-
Se il probleme al è il rispiet dai dirits umans... par plasê, mi fasêso il non di un paîs li che a son rispietâts?
Usa? Italie? Spagne?
- 18/3/08 10:14
-
-
Boicotà lis Olimpiadis a sares stade une biele idee pecjat che i interess daur di che manifestazion lì a sein cussì impuartans che nissun al à vut il coragjo di falu. Tros bes perdus in contras mancjas cui sponsors? Brute bestie i bes. Viodin ancje di no dismeteassi da la puare int in Ciad e in Darfur, la Cine a è dentri fin tal cuel ancje là. Pui i u viot e mancul mi plasin. A son come lis pudiesis.
- 18/3/08 15:59
- fotorf ha detto...
-
Sencont el me picul parè ales Olimpiades e an di la dutes les Nasions, fa di mancul di la al sares pies...
Al e el moment bon par attirà le attension dal Mont sun tun problema che nol riguarde dome le Cine ma tantes atres Nasions.
E son dome i atletas che podaran attirà el Mont cu les lor protestes in Mondovision !
Scusait pal me Furlan scrit... Romanin no mi dà mai lesions :-)
- 19/3/08 14:54


text:
L’inovâl dal Friûl pai 3 di Avrîl cumò al è celebrât simpri di plui, e simpri di plui si sa di dulà che al ven: de nassite dal Stât Patriarcjâl, ai 3 di Avrîl dal 1077.
Ma cuant e cui aial “decidût” che cheste date – jenfri lis tantis – e fos chê buine par jessi la Fieste nazionâl furlane? Si dîs che al è stât pre Checo Placerean, il grant predi furlanist, ma nol è propit cussì. O vin sintude la version dal professôr Zorç Ius, inteletuâl furlanist espert di storie e za tal diretîf dal Moviment Friûl, che nus conte di vê vude lui la idee: «Il spont mi è vignût di un libri scrit di Arduino Cremonesi publicât intal 1972, dal titul L’eredità europea del Patriarcato di Aquileia. Un libri che o vevin presentât vie par une cunvigne de Clape culturâl Ermes di Colorêt di Tresesin, intal 1974» al dîs. «Di chest libri mi à stiçât massime la introduzion, li che Cremonesi al diseve che il popul furlan nol à memorie de sô storie parcè che par visâle a coventin datis, ponts di riferiment, tant che un inovâl.»
Chê dal inizi dal Patriarcjât a ius i somee une date ideâl: par valence storiche, par vie dal “3” «un numar che al reste tal cjâf subit» e ancje pe colocazion stagjonâl «sul tacâ de Vierte». «Une date scrite in ducj i libris, e che si ricuardave za» ma il professôr le propon propit chê come une ipotetiche Fieste Nazionâl dal Friûl. Cheste discussion e va indevant ancje dentri dal diretîf dal Moviment Friûl, li che al jere pre Checo Placerean, che le sburte cun fuarce midiant de sô grande abilitât comunicative.
Lu fasè ancje tal so famôs discors tignût a Aquilee ai 11 di Lui dal 1976, li che al fevele dal inovâl cussì: «Cun ducj i nestris difiets, nô predis o vin simpri cirût di fevelâ pal nestri popul, par chel popul che a ‘nt fevelarìn ancje l’an che al ven, che a saran i 900 agns di cuant che Indrì IV al à fat duche il Patriarcje di Aquilee. 900 agns de indipendence dal Friûl no podìn lassâju passâ cuiets!»*.
E cussì la prime vere ocasion li che la date e ven “sperimentade” e je ai 3 di Avrîl 1977, e a 900 agns precîs dal inizi dal Patriarcjât. Al jere un periodi di ferment dât dal post taramot, un moment di resurezion culturâl dal popul furlan, forsit ancjemò prime di chê economiche che si realizarà tai agns. In chê ocasion si rivà a meti adun cetante int, cun tante partecipazion, par un event che cumò si clamarès une grande manifestazion nazionâl. Tancj partecipants za in chê volte a jerin cu lis bandieris, chês bandieris cu la acuile che pôcs a cognossevin, ma che cumò, pai 3 di Avrîl e no dome, si viodin svintulâ ator pal Friûl simpri di plui.
*Note: l’audio di chel famôs discors si cjatilu on line digjitant Predicje di pre Checo Placerean a Aquilee su Google o su Youtube. ❚
3 DI AVRÎL. La storie de Fieste nazionâl e ven de rinassite culturâl daspò dal taramot............
L’inovâl dal Friûl pai 3 di Avrîl cumò al è celebrât simpri di plui, e simpri di plui si sa di dulà che al ven: de nassite dal Stât Patriarcjâl, ai 3 di Avrîl dal 1077.


text:
24 novembre 2010
Recension sul blog de trasmission canadese Mandi Mandi
Dulà si vadial cul furlan? Jo o soi lât in Canadà, Australie, Catalogne e soredut in Argjentine: tal sens che di cuant che mi interessi di cuistion leadis a la lenghe furlane e a la identitât o ai vude la pussibilitât di cognossi une vore di int che e je ator pal mont, magari dome midiant de Rêt, contats che cualchi volte a son deventâts ancje reâi. La ultime tape e je propit canadese, cuntune recension sul blog de trasmission radiofoniche Mandi Mandi di Paolo Canciani.
Il blogarin al è un zovin di Codroip, Mattia Bello che cumò al è daûr a fâ une esperience lavorative propit in Canadà: ve chi la recension che al à fat dal gno blog.
Il blogarin al è un zovin di Codroip, Mattia Bello che cumò al è daûr a fâ une esperience lavorative propit in Canadà: ve chi la recension che al à fat dal gno blog.
Nessun commento:
Iscriviti a: Commenti sul post (Atom)


text:
dilluns, de novembre 27, 2006
Cueis, e seradis
O soi stât sabide a fâ un zîr su pai colli bolognesi. plui di 2 agns culì e no eri mai stât, une vergogne... Puescj veramentri biei, dopo a jerin ducj i colôrs sul ros e l'arançon, cun bielis viodudis sul bas. Al è incredibil come a pôçs chilometris di une grande citâts tu cjatis zonis cussì salvadis e bielis. E po chê altre sere che soi lât a sintî sunâ il me compagn di cjase. Al sune il liron. Il gjenar no mi plâs, ma al jere dome par fâ alc. Dopo sin lâts a cjase di chê sô amie e bon. Al è simpri divertent fâsi une serade cussì ogni tant. Bon cumò chestis dôs setemanis o ai di studiâ come un ludro parcè che i esams a son dongje. E dut al torne a scomençâ come une volte. Sigh
Etichetis: esplorazions, seradis, universitât
dijous, de novembre 16, 2006
Jo odei i trenos
Jo ju odei. Ma plui di ogni altre robe. Mi metin al siopar juste cuant che o ai di tornâ sù. O soi sigûr che l'Italie al è l'unic paîs disvilupât dulà che sucedin robis cussì. Sperin che faledi dut cussì a tornin a creâ une societât di zero. E magari viarzin ancje ae concorince. Ma son dome sperancis. A cambiin i guviers ma nol cambie nuie. Stupid country. I should have left it before. Hope there is still time for that.
O ai ancje di scomençâ a fâ alc cul studi, vonde bassilâ dome cun Internet e gjoldisila cui amîs. Lu disi simpri, si sa mai che e sedi la volte bune. Vuê o ai ancje savût che un esam che o ai ancjemò di passâ, fisiche, al sarà ancjemò plui dificil, di disperâsi.
Intant soi passât a Blogger Beta. Varai di inzornâ il model par viodi dutis lis novitâts, fasarìn ancje chest. Cumò si puedin zontâ lis etichetis par ogni messaç. Mah
O ai ancje di scomençâ a fâ alc cul studi, vonde bassilâ dome cun Internet e gjoldisila cui amîs. Lu disi simpri, si sa mai che e sedi la volte bune. Vuê o ai ancje savût che un esam che o ai ancjemò di passâ, fisiche, al sarà ancjemò plui dificil, di disperâsi.
Intant soi passât a Blogger Beta. Varai di inzornâ il model par viodi dutis lis novitâts, fasarìn ancje chest. Cumò si puedin zontâ lis etichetis par ogni messaç. Mah
Etichetis: informatiche, trenos, universitât
Subscriure's a: Missatges (Atom)


text:
Zovine minude, cjavei bionts peâts a code di cjaval, muse cun lineaments dolçs: cussì si presente Lavinia Garibaldi. Lavinia e à 28 agns e di siet e lavore te forestâl. E stave studiant te facoltât universitarie ‘Ambient e Nature’ cuant che e à decidût di fâ il concors. E je rivade a jentrâ e, intun prin moment, e à cirût di lâ indevant cui studis, ma dopo un pôc ju à molâts par dedicâsi dome al lavôr. “In principi o jeri a Comelians – e conte – dopo a àn sierade la stazion e o soi lade a Vile (cun 10 comuns di stâur daûr) e par finî mi àn mandât a Paulâr. Achì o ai vût problemis seris e o ai scugnût lâ par un periodi a Tumieç.”
Par une femine nol è facil un ambient cun tancj masclis, ma Lavinia e je une zovine convinte e no si fâs meti sot i pîts. Tes sôs venis al zire un ciert sanc: de bande dal pari e je parint ae lontane dal storic Garibaldi, e il nono materni al jere un garibaldin e partigjan. Plui di cualchi coleghe i à fat presint che no podarà mai fâ cariere, no dome pal fat di jessi femine ma soredut pal so caratar, e jê i à rispuindût: “No mi interesse di fâ cariere! Mi plâs jessi coerente cun ce che o pensi.”
Il so lavôr al è complès: “controi su pe cjace, su pe pescje, sul legnam, didatiche cui fruts. Ogni dì o rilevìn tai riui di Paulâr la temperadure, la altece de nêf e vie indevant. Di Invier o din une man tai socors des pistis di schi. O tignìn di voli scovacis, flore e faune, o lin a recuperâ i nemâi ferîts. Ogni tant o soi ancje in ufici. Se e je la passion, si fâs dut e si sopuarte. Sul lavôr nô feminis si din tant da fâ ma o sin valutadis dai oms al minim; ma par fortune no ducj a son compagns. Jo o ai passion di chest lavôr che, cul gno paîs di Paulâr, al è il plui biel dal mont e o sieri un voli se alc nol va ben.”
Lavinia e à une fuarce di volontât grande; i siei problemis di salût (e convîf di agns cul diabete) no son mai stâts un vincul, anzit a son stâts un stimul par tignî bot, magari strenzint dispès i dincj ma cjatant la fuarce ancje di dedicâsi aes sôs passions: fâ garis di corse, scrivi poesiis, regonâ i lens, curâ l’ort di cjase sô e viodi dai siei fradis. ❚
✒ Marta Vezzi
CJARGNE. Il personaç: Lavinia Garibaldi............
Zovine minude, cjavei bionts peâts a code di cjaval, muse cun lineaments dolçs: cussì si presente Lavinia Garibaldi. Lavinia e à 28 agns e di siet e lavore te forestâl. E stave studiant te facoltât universitarie ‘Ambient e Nature’ cuant che e à decidût di fâ il concors. E je rivade a jentrâ e, intun prin moment, e à cirût di lâ indevant cui studis, ma dopo un pôc ju à molâts par dedicâsi dome al lavôr. “In principi o jeri a Comelians – e conte – dopo a àn sierade la stazion e o soi lade a Vile (cun 10 comuns di stâur daûr) e par finî mi àn mandât a Paulâr. Achì o ai vût problemis seris e o ai scugnût lâ par un periodi a Tumieç.”


text:
La musicoterapie al servizi des disabilitâts. Al è il progjet puartât indenant di une cuindisine di agns de associazion regjonâl di musicoterapie “Il Flauto Magico – A.R.T.E.M. di Udin, che ancje chest an al à cjatât la poie de Fondazione Friuli, che lu sosten cui siei fonts. Si trate di une lungje esperience di laboratoris di musicoterapie che di 15 agns incà a vegnin puartâts indenant de Artem pai utents colpîts di disabilitât de Aziende Sanitarie Universitarie dal Friûl di Mieç (Asufc). Lis ativitâts inmaneadis di Artem no van a sostituîsi ai intervents dai sanitaris, ma si zontin intun moment critic come chel che si sta frontant, determinât de pandemie Covid: denant di chest, i operadôrs di Artem a son cussients che chestis ativitâts a puedin puartâ beneficis impuartants aes personis disabilis, e si vûl vê un rûl di respîr pes fameis. Pai prossims mês a son in program 48 incuintris di trê oris ognidun: a chestis si zontin trê oris di incuintri cul supervisôr e lis oris pe condivision cui operadôrs dai servizis pes disabilitâts de Asufc. I destinataris dal progjet a saran 15 personis a grups individuâls o 2-3 par volte su la fonde di chei che a saran i protocoi di sigurece.
◆ La Artem e nas tal 1998 di un grup di lavôr e ricercje che si jere dât adun alì de comunitât “Piergiorgio Onlus”di Udin, dulà che si steve metint in pîts un prin centri di musicoterapie destinât aes personis disabilis de comunitât. La associazion e à il status juridic di associazion culturâl e di subit si è dade une valence regjonâl, viodût che in Friûl-Vignesie Julie a mancjavin realtâts similârs, a part il Gruppo studi e ricerche di Triest, fondât dal 1975 e che al colabore cun Artem.
◆ Lis finalitâts di Artem a interessin diviers nivei di intervent: culturâl, formatîf e aplicatîf, cirint di mantignî i colegament cui ents publics e privâts. Di agns e je impegnade te difusion e te progjetazion di iniziativis indreçadis sul ûs de musicoterapie in azions di prevenzion, integrazion e riabilitazion. Il diretîf de associazion al met dongje il president Paolo Felice, il vice president Bruno Foti, cui conseîrs Davide Bertoni, Ivan Ordiner, Marco Groppo, Sara Hoban, Susan Franzil e Paride Baldusso. ❚
Musicoterapie, un jutori concret pe riabilitazionPiero Cargnelutti
La musicoterapie al servizi des disabilitâts. Al è il progjet puartât indenant di une cuindisine di agns de associazion regjonâl di musicoterapie “Il Flauto Magico – A.R.T.E.M. di Udin, che ancje chest an al à cjatât la poie de Fondazione Friuli, che lu sosten cui siei fonts. Si trate di une lungje esperience di laboratoris di musicoterapie che di 15 agns incà a vegnin puartâts indenant de Artem pai utents colpîts di disabilitât de Aziende Sanitarie Universitarie dal Friûl di Mieç (Asufc). Lis ativitâts inmaneadis di Artem no van a sostituîsi ai intervents dai sanitaris, ma si zontin intun moment critic come chel che si sta frontant, determinât de pandemie Covid: denant di chest, i operadôrs di Artem a son cussients che chestis ativitâts a puedin puartâ beneficis impuartants aes personis disabilis, e si vûl vê un rûl di respîr pes fameis. Pai prossims mês a son in program 48 incuintris di trê oris ognidun: a chestis si zontin trê oris di incuintri cul supervisôr e lis oris pe condivision cui operadôrs dai servizis pes disabilitâts de Asufc. I destinataris dal progjet a saran 15 personis a grups individuâls o 2-3 par volte su la fonde di chei che a saran i protocoi di sigurece.


text:
02 febbraio 2011
Cunvigne sul Testament Biologjic
O publichi vulintîr l'invît a la cunvigne sul testament biologjic inmaneade de associazion "Per Eluana".
Apontament par lunis ai 7 di Fevrâr alì dal Palamostre a Udin aes 8 di sere.
O pensi che ducj a vedin prin di dut di scoltâ, informâsi e dopo decidi in dute libertât, ma simpri cence fâsi cjapâ la man tes reazions. Lu dîs parcè che o vin sintût masse int a berghelâ in place, invezit di metisi a resonâ.
O aprofiti par tornâ a proponi la interviste al dot. Amato De Monte, fate su La Patrie dal Friûl di Dicembar 2010: fracait chi.
Par savênt di plui su la Associazion e su la cunvigne, fracait chi.
Apontament par lunis ai 7 di Fevrâr alì dal Palamostre a Udin aes 8 di sere.
O pensi che ducj a vedin prin di dut di scoltâ, informâsi e dopo decidi in dute libertât, ma simpri cence fâsi cjapâ la man tes reazions. Lu dîs parcè che o vin sintût masse int a berghelâ in place, invezit di metisi a resonâ.
O aprofiti par tornâ a proponi la interviste al dot. Amato De Monte, fate su La Patrie dal Friûl di Dicembar 2010: fracait chi.
Par savênt di plui su la Associazion e su la cunvigne, fracait chi.
Nessun commento:
Iscriviti a: Commenti sul post (Atom)


text:
Chest an o vin volût vierzi une gnove rubriche par presentâ dutis chês realtâts archeologjichis dal Friûl che, magari cussì no, a son mancul cognossudis ma no par chest mancul impuartantis. Par fâ chest o vin domandât la colaborazion de Societât Furlane di Archeologjie che dal 1989 si impegne cetant su dut il teritori par valorizâ e promovi il nestri patrimoni culturâl.
L’insediament fortificât dal “Cuel des Maseriis”
Chel di Verzegnis al è un dai sîts plui interessants de archeologjie de Cjargne, indagât par cetancj agns e inmò in dì di vuê ogjet di studi par cure de sezion cjargnele de Societât Furlane di Archeologjie. Il sît al è sul Cuel Mazeit, logât tra lis frazions di Vile e Chiaulis, e al derive il so toponim di “maseriis”. La localitât e cjale a nord la Val de Bût e a sud la Val d’Arzin e par chest motîf intune posizion strategjiche tal sisteme di fortificazions a difese dai valics dal arc des Alps orientâls.
Tacâts te fin dai agns ’80 i sgjâfs a àn rivelât di fat un insediament fortificât cun diviersis fasis di frecuentazion che a van dal Eneolitic (3000 cirche prin di Crist) fin ae Alte Ete di Mieç.
Sul cuel si puedin viodi une cinte fortificade e cualchi ambient des variis epochis. In particolâr, come che a confermin i studis de archeolighe Gloria Vannacci Lunazzi, la tor che e je parsore dal abitât, di forme cuasi cuadrade cuntune superficie interne di cirche 35 metris cuadris, e je stade indagade fin tun strât profont cun segns di combustion dopo di un incendi che al à sdrumât l’edifici; chest al à permetût di individuâ il periodi dal event tor il 1150 e il 1270 dopo di Crist grazie al metodi dal radiocarboni. Cheste tecniche e à cjapât in esam diviers reperts che a vignivin dal strât brusât e e à permetût di confrontâju cun reperts di altris insediaments fortificâts de Cjargne come Divilin, Dieç, Raviei e Cesclans.
Dilunc dai sgjâfs dai agns 2004/2005 si è scuviert che la tor e je stade fate sù o ristruturade tal VI secul dopo di Crist (forsit in epoche bizantine) parsore di altris realtâts plui vieris. Sot di fat al è vignût in lûs un mûr dal IV secul compatibil cun altris costruzions di epoche romane imperiâl individuadis tal insediament su la plane dongje de tor. Un altri aprofondiment stratigrafic sot dal mûr al à permetût di verificâ la presince di ceramiche protostoriche. Cheste fase plui antighe e je stade indagade plui a font dilunc dai sgjâfs dai agns 2000-2008 che a àn mostrât la presince di un insediament cuntun mûr in piere e reperts che si datin tra il 3600 prin di Crist e il IV secul dopo di Crist. Chest sît abitât al somearès sedi stât doprât ancje in te Alte Ete di Mieç come che e à dimostrât la scuvierte di une tombe di femine compagnade di une furnidure cun rincjins in bronç riferîts a une culture paleoslave tra i secui VII e XI.
Altris sgjâfs dilunc des muris dal insediament a àn stabilît la frecuentazion umane dal periodi Neolitic cun reperts di siliç sclesade, de ete dal Bronç cu la presince di ceramichis, bronçs e cuars di cierf e de ete dal Fier fin al periodi celtic e roman.
✒ Venusia Dominici e Giovanni Filippo Rosset
In colaborazion cu la Societât Furlane di Archeologjie, Par informazions: Societât Furlane di Archeologjie, Puarte Vilalte, vie Micesio 2, Udin. Tel. 0432 26560. www.archeofriuli.it
CJAMINANT TE STORIE. L’insediament fortificât dal “Cuel des Maseriis”............
Chest an o vin volût vierzi une gnove rubriche par presentâ dutis chês realtâts archeologjichis dal Friûl che, magari cussì no, a son mancul cognossudis ma no par chest mancul impuartantis. Par fâ chest o vin domandât la colaborazion de Societât Furlane di Archeologjie che dal 1989 si impegne cetant su dut il teritori par valorizâ e promovi il nestri patrimoni culturâl.


text:
Lis ostariis, chês che une volte in Friûl a jerin – tant che la latarie, la cooperative, la scuele, in part la canoniche – lûc di incuintri, di confront, di coments, di judizis e di costum di une comunitât, sono dome un ricuart e un cuadri di picjâ sul mûr de storie e des tradizions?
FINALMENTRI SI «TIRE FLÂT»_ Enzo Driussi, president dal «Comitato friulano difesa osterie» che juste chest an al finìs 25 agns, al rispuint intune cjalde zornade sul finî di Avost cjalant svintulant i siei impegns: «Mi vês juste brincât biel che o stoi lant ae scree de ‘Ostarie furlane’, propit dongje la abitance de Regjon a Udin; po dopo, tra doi dîs o ai di lâ ae scree de ‘Antica Trattoria Maddalena’, che e torne a vierzi in vie Pellicceria». Duncje? «Dopo agns, chestis olmis ti fasin tirâ flât». E se propit si intint di continuâ la liste des ultimis vierziduris, Driussi nol intint di dismenteâ «Gnagne Sese» in vie Marsala.
Si capìs, dutis logadis tal cjâf lûc dal Friûl, ma dal sigûr une rispueste avonde precise ae domande di fonde: «La ostarie no je muarte, che anzit – al zonte il president –, cumò a son ancje i zovins che lis frecuentin, par un tai onest».
Sodisfazion, duncje, par un Comitât che tal 1984 si jere dât dongje par sconzurâ il pericul che al les pierdût un patrimoni storic, culturâl e sociâl e che in chescj agns al à contât passe 150 ostariis che si son dadis dongje, di dutis trê lis provinciis dal Friûl, Udin, Gurize e Pordenon (a Triest la ostarie come che si le intint chenti no je), cence dî che a ‘nd è dal sigûr altris che no son iscritis al Comitât.
Tantis lis iniziativis, une soredut, che di vê proponût chel che po al è stât fat bon dal Consei regjonâl tal 2005: la leç pe difese, pupilance e rivalutazion dai locâi storics. Une vore dulà che il Comitât des ostariis al ricognòs ancje l’impegn e la determinazion dal conseîr regjonâl Giorgio Venier Romano.
IL RICOGNOSSIMENT_ La fonde che e à puartât la Regjon, juste tal Març di chest an, a ricognossi i locâi storics dal Friûl Vignesie Julie cuntune targhe, di aur o di arint, ai prins 296 esercizis comerciâi che a vedin almancul doi (trê, par jessi di aur) dai sîs recuisîts metûts te leç. Vâl a dî, jenfri chescj, une ativitât di almancul sessante agns documentabii, di jessi logâts intun sît significatîf dal pont di viste architetonic e storic, e di vê mantignude la mobilie origjinâl.
Po ben, di chescj scuasit tresinte esercizis, passe un centenâr a son ostariis, e sù par jù sîs siet a àn vût la tabele di aur. No dome: «O sai par sigûr che e à fate domande di ricognossiment une altre sdrume, scuasit un centenâr, e che la Regjon e varès di ricognossi sul principi dal an che al ven – al conte Driussi –. Segn che i ustîrs a àn capît la impuartance di chest distintîf».
La cuestion, però, e van ben oltri lis targhis, par vie che ce che al è di mantignî, al rimarche il Comitât, al è il «profum» de ostarie. Che al à carateristichis un grum precisis.
«Un tai di vin onest; la pussibilitât di zuiâ di cjartis; int daûr il banc che ti da un bon acet e ti salude simpri vulintîr; un ambient che al vierç di buinore e no scuasit a misdì o sore sere», al continue Driussi, e dulà che si mangje ancje ben.
UNE BUINE CUALITÂT_ Su chest cantin, il Comitât cuant che al è nassût al veve vût ancje un progjet, che nol è rivât po a bon puart ma che al reste ancjemò valevul: «Par savê cuale che e jere une buine ostarie – al pant Driussi – o vevin pensât di fâ un concors tra chei che a savevin fâ la miôr polpete, che al è il miôr spieli di une ostarie. Se si cjatin lis polpetis fatis dutis cu la cjar, inalore si è propit intune ostarie di lus».
Dut câs, cumò, l’espert al sigure che «si mangje ben dapardut, anzit, Udin al à ce sielzi par cont di ostariis cun cusine». E po, une altre olme dai timps di vuê: «I gjestôrs a stan curant in maniere particolâr la cualitât dal vin. O disarès miôr di simpri».
Si che duncje sparît il pericul di estinzion? «Chel mai, par vie che al pues simpri rivâ cualchidun, comprâ l’ambient e meti sù un spaç di alc altri. Dut câs, però, i segnâi di sperance a son, par continuâ a viodi e a frecuentâ chescj lûcs».
In agns passâts segnâts a dêt ancje tant che «lûcs di pecjadôrs», al pâr duncje che a vedin resistût tal lôr spirt di jessi pluitost puest di agregazion, un pont di riferiment pe cjacarade, lûcs dulà che si sta ben par fevelâ di alc di impuartant o par sviâ un moment i pinsîrs.
E daûr dal banc, un ripiâsi de tradizion, rignuvide però cuntun mistîr che al ponte ae cualitât dal acet, ae cure dai particolârs tal servizi e tes propuestis di proferî ai ospits.
Antonella Lanfrit
SPECIÂL – I lûcs dal bevi: lis ostariis............
Lis ostariis, chês che une volte in Friûl a jerin – tant che la latarie, la cooperative, la scuele, in part la canoniche – lûc di incuintri, di confront, di coments, di judizis e di costum di une comunitât, sono dome un ricuart e un cuadri di picjâ sul mûr de storie e des tradizions?


text:
Iredentisim
L'iredentisim al è stât un moviment nazionalist talian dal XIX secul di caratar anti austriac che al predicjave la continuazion dal risorziment par fa passâ sot il Ream de Italie il Friûl di là dal Clap, Triest, la Istrie, la citât di Flum di Istrie, la Dalmazie, il Trentin e il Sudtirôl.
I teritoris iredincj a forin definîts cussì doprant criteris variabii: des voltis si cjalave la presince di popolazion italiofone, des altris si cjalavin i confins gjeografics, des altris la antighe dominazion di stâts talians. Il moviment iredentist al rivâ a rivendicâ ae Italie ancje teritoris come Nizza, la Corsica, il Cjanton Tissin e la Isule di Malta.


text:
Un plevan des mês bandis si cjatave une vore ben cu la superiore, in sens spirtuâl naturalmentri, e al jere su lis spinis parcè che la regule e diseve che, spirât il secont mandât, la superiore no podeve restâ cun chês stessis muiniis. Dopo tant pensât e tant preât, chel plevan al à vude l’ispirazion juste. Invezit di gambiâ la superiore, al à fat partî dutis lis muiniis e cussì la comunitât si è rinovade secont la regule.
Se jo o ai voie di fâ sparî un popul, o copâlu te sô anime e tignîlu in vite par doprâlu di mus, o pues fâ dôs robis: gjavâi la sô clime spirtuâl sparniçantlu pal mont o lassâlu a cjase sô e gambiâi dal dut la sô aghe spirtuâl. Il secont sisteme al è plui carogne. Prin di dut si salve la muse denant de storie e po si gjave l’arbul di lidrîs gjavant la lidrîs al arbul.
Chel che al è pal mont al pues simpri vê tal cjâf la memorie de sô tiere e dal so aiar e clucî la sperance di podê tornâ. Ma cuant che un al devente forest e straneât a cjase sô, parcè che nol à plui cjase, i ven a mancjâ ogni sperance e ogni pussibilitât di riscat.
I furlans si son cjatâts a fâ i conts ancje cun cheste seconde diaspore, plui galiote e periculose. Chei che a jerin a vore in France a sintivin la nostalgjie e il valôr de lôr tiere, salacor cun plui lancûr e intensitât di chei che a jerin restâts a cjase. Parcè che a restavin furlans. Ma se un stât al rive a fâi capî a un furlan che la sô culture e je puare e limitade e in pierdite e che al à dut ce vuadagnâ a butâsi te grande culture taliane, al à rivât a fâ la robe plui tremende di chest mont: a fâ in mût che un popul intîr al odei se stes e lis sôs lidrîs e si copi. Cheste e je veramentri la “seconde muart”, chê cence apel ricuardade te Apocalìs (21, 8). L’infier nol è murî ma restâ vîfs cu la muart dentri e cence viodi Diu. Un popul al à l’infier cuant che al è vîf ma muart par dentri e cence un pont di riferiment spirtuâl e culturâl.
Si pues lâ indenant distès. Di fat o sin lâts indenant. Dome che altri al è cressi di protagoniscj e altri al è cressi di sotans. Altri al è cressi te proprie clime culturâl e altri al è cressi tune clime foreste. Al è juste il contrari. Se duncje i risultâts che o vin sot i vôi no son esaltants, cirìn almancul di dâi al popul furlan, che nol à grancj debits cu la storie e cul mont, chês atenuants che si dài a un delincuent. Soredut no volarès che a fâ la predicje a fossin propit chei che no dome no i àn dade une man ma che a àn judât il paron e il prepotent di turno a butâ la nestre int tal fossâl.
PRE ANTONI BELINE
Gjavât di: Un popul in eterne diaspore, ciclostilât, 1995
IL FERÂL. Diaspore in cjase............
Un plevan des mês bandis si cjatave une vore ben cu la superiore, in sens spirtuâl naturalmentri, e al jere su lis spinis parcè che la regule e diseve che, spirât il secont mandât, la superiore no podeve restâ cun chês stessis muiniis. Dopo tant pensât e tant preât, chel plevan al à vude l’ispirazion juste. Invezit di gambiâ la superiore, al à fat partî dutis lis muiniis e cussì la comunitât si è rinovade secont la regule.


text:
Spignon: segnaletiche
Home Trois Troi Furlan Cuarte tape Spignon Foto 1
Castelmonte - Masarolis
Località attraversate
L'itinerari al sugjerìs une deviazion dal percors principâl e si passe intune aree pôc cognossude, ma di sigûr interès naturalistic e paisagjistic.
Steme comunâl
di Pulfar
Castelmonte - Masarolis
Località attraversate
Steme comunâl
di Pulfar
Cjamin tape daûr tape
- Preambul: Ìsule Barbana - Aquilee
- 1. Aquilee - Dael
- 2. Dael - Cormons
- 3. Cormons - Madone di Mont
- 4. Madone di Mont - Masaruelis
- 5. Masaruelis - Monmaiôr
- 6. Monmaiôr - Ripâr A.N.A.
- 6bis. Var. Montemaggiore - Val Torre
- 7. Ripâr A.N.A. - Prât di Resie
- 8. Prât di Resie - Dogne
- 9. Dogne - Valbrune
- 10. Valbrune - Mont Lussari


text:
La bionde
(E. Manet – la bionde cul pet scuviert, 1878)
La bionde
Edward al mateà cul telefonin e al sossolà… la imagjine e veve za passât lis dismil condivisions. Cuant che al alçà i voi la bionde lu cjalave, spreçante, mostrant un agar che al rindeve il scûr une strade viers il paradîs. Par lui, che al leve indevant a visasale in chê fotografie, in chês tetis maraveosis che al veve daurman fat viodi ai amîs, e condividût cence padin, dopo, cuant che jê lu veve refudât; par lui a jerin lis culinis devant de jentrade dal Unfier. Si alçà strassomeât, poiant lis mans su la stangje di len… a disevin che i fos capitât il plui sevêr. Cient euros par ogni condivision sui social media, in tal ultin câs come il so.
E je parfin bionde, al pensà Edward, tamesant cence inacuarzisi, sot de largje toghe nere, lis tetis dal magjistrât.


text:
14 di Fevrâr
Il 14 di Fevrâr e je la 45° zornade dal Calendari Gregorian. A mancjin 320 zornadis pe fin dal an (321° se l'an al è bisest).
Acjadiments[cambie | modifiche il codiç]
In Friûl[cambie | modifiche il codiç]
- 1382 - Te riunion dal parlament Furlan a Cividât al partecipe pe prime volte Triest.
- 1514 - Tumieç a si rint a lis trupis austriachis.
Vie pal mont[cambie | modifiche il codiç]
Nassûts vuê[cambie | modifiche il codiç]
Muarts vuê[cambie | modifiche il codiç]
Fiestis[cambie | modifiche il codiç]
In Friûl[cambie | modifiche il codiç]
Vie pal mont[cambie | modifiche il codiç]
Religjosis[cambie | modifiche il codiç]
- S.Valentin predi


text:
Il percors al à vût tant che fondâl integratôr la storie di Agute, une gotute di aghe a la ricercje dai colôrs. La ativitât e je scomençade cu la leture e la dramatizazion de storie di Agute.,
Il laboratori pe realizazion dal zûc de tombule in lenghe furlane al à plusût une vore ai fruts des classis cuartis. Cheste ativîtât e à permetût ancje i fruts forescj di aprendi cetantis gnovis
Il percors al è stât pensât par un grup di fruts in maiorance forescj o che dut câs no doprin la lenghe furlane difûr de scuele. La leture di Pinocchio dì par dì ju à compagnâts deventant la
Il percors al nas da la necessitât di cjatã un teme adat a un grup di fruts di 9/10/11 agns formât di trê classis diferentis dulà che a son presints tancj arlêfs forescj che no doprìn la lenghe
La motivazion e je nassude dal progjet inviât des mestris par favorî ativitâts che a puartin a la espression des esperiencis e des emozions personâls, a la scuvierte dal se in relazion cun chel


text:
#01 – Sium, bêçs e flât
“Mame! Mame!”
La sô vosute cence fuarce e romp il cidin de gnot.
Mi tiri sù dal jet, i voi scocolâts e une voie mate di mandâ indenant chel sium cetant biel, li che i nadavi intune pissine plene di bêçs di ogni misure.
Discolce, i rivi inte cjamarute. I scûrs e lassin passâ doi rais di lune cussì blancs e sflandorôs che al somee dì. “Amôr, ce âstu?”
Alberto, cuatri agns, al à la musute imbombade di lagrimons. “Vuelistu che mi meti dongje di te intal jetut?”
Al môf il cjavut indenant e indaûr e mi grampe une man.
“Mame! Mame!” mi torne a dî.
“Ce isal, amôr gno?”
“No tu jeris plui…” al cisiche, e chês peraulis pesantis come claps i glotin la vosute. Mi pâr che i soi vogluts, che a varessin di sedi piçui di sium, a sedin deventâts grandonons, che i vedin cjapade dute la muse. Cumò al vai pardabon cence padin. “Invezit i soi achì, cun te.”
Lu niçuli, lu figoti e i cjareci i cjavei.
“No tu jeris plui, no tu jeris plui…” Si indurmidìs di bot, il dedut inte bocje.
I torni biel plancut inte mê cjamare. Cuissà se i rivi a tornâ a cjapâ il sium là che lu vevi lassât.
Timp doi seconts e i soi che i nadi cui bracs distirâts, freestyle.
La pissine no finis mai, largje e lungje al infinît. Intun moment si jeve un aiarat e denant di mê si môf la ale di un pes. No, nol è un pes, al è il cjan di mâr. Si svicine nadantmi ator ator.
I sint i sgrisui cori pes gjambis fin intal fîl de schene, daspò alc mi tire sot dal mâr di bêçs dentri intun neri, scûr come in bocje. E no soi plui.
” Alberto!” i berli cuant che mi svei. I ai di vê tignût il flât a dilunc, la vôs mi ven fûr a grops. Mi ingredei par rivâ inte cjamarute dal gno frutin, nancje fossino chilometris e no pôcs metris di coridôr. “Mame! Mame!” La so vôs e sune contente cumò, la pôre e je passade.
“Mi tegnistu intal to jetut?” i domandi. Un pêl mi vergogni: fâmi figotâ di un frutin!
“Ven, mamute. Ti vuardi jo!” Se no fos tant cjamade di fife, mi vignarès di ridi.
di ***
#1***


text:
Ducj chei che a doprin il web, ancje chel pôc, aromai a lu àn capît: il mont dai libris e de editorie in gjenerâl al è rivât dongje a un grant ribalton. La clâf che e vierzarà la puarte di un gnûf mût di concepî la leture si clame ebook, e di pôcs mês al somee che la man che e zirarà cheste clâf e sarà l’iPad e ducj i prodots similârs che a vignaràn. A stin cjacarant, in gjenerâl, dai libris in formât eletronic e dal imprest in dì di vuê plui avanzât che al permet di leiju.
Ma parcè sino dongje a chest cambiament?
Al è dibant ricuardâ, come prin fat, ce che al è sucedût al marcjât musicâl cu la difusion, plui o mancul libare, des cjançons in formât mp3. La stesse robe e je une vore dongje a capitâ cui libris: disponibilitât a presits bas, o ancje di rive jù, di ogni prodot editoriâl dal marcjât.
Al è clâr che no sin ancjemò rivâts, tal nestri paîs, a un pont di svolte, ma tai Stâts Unîts i leaders de editorie a son za rivâts a dividi la lôr ativitât a miezis fra libris di cjarte e libris eletronics.
Fasìn un struc des motivazions che a puartaran, cul jutori dal miorament tecnologjic, l’ebook a incressi la sô difusion.
Doncje de pussibilitât di piraterie sul prodot, al va dit che, in gjenerâl, il presit al podarà jessi une vore contignût, sedi pai coscj plui bas, sedi pal fat che l’ogjet di valôr al deventarà propit il libri di cjarte.
Zontant a chescj motîfs economics chei tecnics, a nassin gnovis manieris di consumâ la leture: selezionâ tocs, voltâ lis lenghis, cirî aprofondiments, comprâsi i libris, zontâ efiets multimediâi e vie indenant. Lis pussibilitâts a deventin infinidis se si pense al cjamp scolastic e universitari o a chel dai manuâi o des vuidis turistichis. In ultim, ma no pôc impuartants, a son i vantaçs di conservazion, scjars intric e indenticitât di dutis lis copiis, che a puartaràn al discomparî de idee di «ogjet origjinâl».
Di chê altre bande, si sa, e je la resistence normâl a bandonâ la «cjarte» e la sô superioritât intal plasê a doprâle, mentri che al reste dubi l’impat ecologjic dal cambiament, che al sparagnarès arbui par fabricâ plui machinaris.
In ogni câs, la rivoluzion dal ebook e vierç puartis che a interessin ancje la leterature e la interie produzion di une lenghe minoritarie.
Tant par comença si rivarà a une sorte di democratizazion de ufierte, parcè che di fat, il piçul al varà la concrete pussibilitât di puartâ sul marcjât prodots di cualitât compagne dal grant.
Ancje pe visibilitât, doprant in maniere eficiente la rêt, si podarà rivâ su un marcjât che al sarà, prin o dopo, une vore plui larc e variegât, ancje se al tirarà dongje une vore di sogjets che, se prime e jerin filtrâts de filiere editoriâl, cumò a cjatin lis puartis spalancadis. Ven a stâi, ae fin, che ancje se l’ebook al darà une scosse che e movarà l’intîr implant editoriâl, par realtâts minorizadis come la lenghe furlane, si stan vierzint ancje gnovis, interessantis ocasions par sparniçâsi.
Raffaele Serafini


text:
LEON
Nassûts jenfri i 23 di Lui e i 22 di Avost
Segn di aghe (no, no, o stavi dome mateant: al è un segn di tiere come ducj i segns furlans)
Proverbi: Miôr cent dîs di leon che une dì di leon.
Il leon al è il re di ducj i animâi, juste? No, naturalmentri.
Pai furlans, l’unic vêr re dai animâi al è il purcit. Duncje, al contrari di chei altris leons, il leon furlan nol è ni egocentric, ni masse sigûr dal so fat. Anzit: al stâ li, un pôc in bande, savint che nol rivarà mai a jessi il numar un, parcè che un Sant Denêl o un speck di Sauris de sô cuesse no si rivarà mai a tirâju fûr.
Jessint un leon, però, al è famôs par jessi braurôs, tant braurôs che nol à pôre nancje di lâ cuintri dai telegjornâi e lâ al mâr jenfri lis dôs e lis cuatri.
Tant braurôs che al è bon di cirî parcament in plen centri di Udin in timp di Friuli Doc.
Tant braurôs che une volte un leon al è jentrât in curve Nord al Friuli cu la maie rosse alabardade.
Il segn dal leon al è dominât dal soreli, tant che i buteghîrs di Lignan. Cheste carateristiche e spieghe avonde ben parcè che in Friûl i leons no son dispès in buine forme. Cun di plui, il leon al ten un grum ae sô “criniere”, e cun dute la ploie che al cjape, al è plui facil cjatâ un triestin che al lavore di domenie che petenâ i siei cjavei.
Ve chi il cuadri de situazion: in struc, jessi un leon in Friûl nol è propit come jessi un leon te savane, al è plui come jessi une vacje intun gjalinâr, o un forest (come un dal Venit o de Lombardie) in Cjargne.
La costelazion dal Leon no si le viôt tal cîl dut l’an. Se tu le cjatis a est pôc dopo dal tramont, al vûl dî che e sta rivant la Primevere. Se tu le viodis prime dal tramont, tor misdì, al vûl dî che tu âs parât jù masse Tocai.
Sport: Ogni dì, un leon al jeve e al sa che al à di cori plui svelt dal tapis roulant. Ma prime visiti di impiâlu.
Bêçs e vacancis: la miôr soluzion par preservâ tacuin e polse? Il zoo di Lignan. Par ducj i leons, mangjâ e durmî a gratis. Dome un difiet: pocje privacy. ❚
Bete di Spere
ZODIAC FURLAN. Leon............
LEON


text:
Tescj inedits de stafete partigiane
editâts de Anpi
Une flame che no si distude, tignude impiade ancje de poesie in marilenghe. Il ricuart de figure e de fuarce di une femine come Rosa Cantoni al ven fûr ancjemò plui sclet cu la publicazion di bande de Anpi di Udin des poesiis di “Giulia”, la stafete partigjane che par dute la sô vite e à testemoneât i valôrs de lote cuintri de ditature che le veve depuartade intal cjamp di stermini di Ravensbruck. Il stes dulà che a forin internadis 132 mil feminis (il numar plui alt di ducj i lagers), e tra chês une fantacine di Milan che si clamave Liliana Segre. La senatore a vite e jere ebree, fie di une famee siore ma perseguitade par vie dal so sanc e de sô divignince. Invezit Rusine – come che le clamavin – e jere fie dal popul e e veve fate une sielte: chê di volê judâ cui che al lotave per libertât e pe justizie.
LA VITE E LA LOTE
Rosa, fie di une famee semplice, e veve simpri lavorât li di Basevi. Tal 1943, cuant che la Resistence si organize, la sô voie di metisi al servizi des brigadis dai partigjans le puarte a zirâ par dut il Friûl, platantsi intor ordins, documents, vistîts, medisinis e fintremai armis. La sô opare di cooperazion cu la Resistence si fermarà intal Dicembar dal 1944: la milizie e veve plaçât puescj di bloc ator pardut, e la sô presince e jere stade segnalade di une delazion. L’arest al è inevitabil. Dopo un mês di preson e interogatoris, ai 10 di Zenâr dal 1945 e ven cjamade suntun cjar pal besteam di chei che a vevin za puartât vie dome par murî tancj dai siei compagns di lote. Dopo trê dîs e trê gnots di viaç, e tache la detenzion, une esperience teribile che dut câs no le plee. A son mês di disperazion, ma dut câs ancje di un desideri ferbint di no fâsi gloti dal gorc di inumanitât che il model concentrazionari hitlerian al veve stiçât. Ae fin de Seconde vuere mondiâl, a Rusine i tocje ancje un paradòs: la liberazion no je imediade, parcè che i rus – rivâts culì ai prins di Mai – a plaçarin par mês lis internadis dal cjamp di stermini intun altri sît provisori prin di lassâlis libaris, e cussì je e pues tornâ a cjase dome ai 27 di Otubar. Par chest “Giulia”, comuniste che e je stade ancje colaboradore dal onorevul Mario Lizzero, e scherçave: “Po ben, o soi stade in preson no dome sot dai fassiscj e dai naziscj, ma ancje sot dai bolsevics”.
◆ Rusine e je stade forsit – jenfri des testemonis de barbaritât dal nazisim intes scuelis dal Friûl – une des plui scoltadis, di miârs di students. Contant ce che i jere sucedût, dispès e doprave la fuarce di une ironie che le veve judade a sorevivi. E e insegnave cul so esempli, cul so biel caratar viert ae positivitât de vite, che al è dibant rugnâ cuintri dai nemîs che ti àn fat mâl e dal destin che no ti à volût ben. Covente invezit jessi bogns di lotâ, di impegnâsi cu la azion di ogni dì par fâ in maniere che la int (che e je chê che e cree la societât là che o vivìn) e sedi cussiente di ce che al vûl dî jessi sclâfs di une ditature, e stâ sotans di un podê violent che al scjafoie ogni dirit. E par fâ cognossi, soredut ai zovins che cul passâ dal timp a dan par scontade la libertât che altris a àn paiât cu la vite, ce che al jere sucedût a chei che a puartavin su la piel il segn di une tragjedie di no crodi: par jê al jere il numar 97323, lis cifris de sô matricole di Ravensbruck, marcjadis intor come stigmatis.
◆ La ativitât di Rosa e je stade par chest une vore fisse di impegns: dal sindacât (Cgil) ae Udi (Union taliane des feminis), cence fevelâ dal so rûl te Aned (Associazion dai ex depuartâts). Ma al è ancje un altri toc de sô vite e de sô espression che al valorize ducj chei altris: la scriture creative, che par jê e jere soredut scriture in marilenghe.
IL LIBRI
Al è une vore biel e impuartant che la Anpi e vedi sielt di publicâ lis poesiis che za pal coordenament feminin de associazion a vegnin dopradis ogni 8 di Març par memoreâ la Zornade Internazionâl dai dirits des feminis. Une prime edizion e jere za jessude tal 1995. Ma il fat di vê cjatadis fûr gnovis poesiis cuntune fuarte valence no dome poetiche, ma ancje simboliche, metudis a disposizion dal nevôt Giovanni, al à dât il sburt definitîf ae publicazion dal lavôr, curade di Rosanna Boratto e Federica Vincenti.
◆ La presentazion dal libri e je stade la ocasion par sclarî tancj aspiets, tacant dal caratar popolâr de poesie de Cantoni (no a câs une des composizions si clame “Vilote partigjane”), marcât di Enrico Peterlunger, referent dal Cirf (Centri Interdipartimentâl di Ricercje su la culture Furlane). Al è stât ancje scrutinât il fat di meti in traduzion i viers voltantju par talian, par rindiju comprensibii ancje ae int no furlanofone. Di chest si è ocupade la poete Cristina Micelli che intal frontâ chescj tescj e à pontât a rispietâ la intonazion colocuiâl dal so detât e la fedeltât al caratar sclet e dolç, ma ancje determinât e visionari di Rusine. Une sfide no facile, ma che cumò e permet di lei la poesie “Gnot di Ravensbruck”, par esempli, ancje a une turinese come Livia Turco, presidente de Fondazion Nilde Jotti, intervignude ae presentazion dal libri par dî che “a son peraulis che a fasin vignî il grop” e che “adun cun chês altris poesiis di “Giulia” nus mostrin la profonditât ideâl e morâl des feminis che si son batudis inte Resistence. A forin plui di 35 mil: 2700 a forin depuartadis come Rosa, e cuasi 700 no tornarin mai plui parcè che a forin copadis dai nazifassiscj”. Rusine e pant dute la lôr fuarce adun cu la lôr sensibilitât. E lis curadoris dal libri a àn volût sotlineâ cuntune sezion di pueste (“Poesie della sorellanza”, parcè par talian?) il fat che la Cantoni e sintìs cun fuarce il leam solidâl cun dutis chês altris feminis e che e lotàs cun convinzion par che il lôr rûl al fos pareli di chel dai oms.
◆ La cualitât de publicazion e je ancje intes ilustrazions di Luca Ruffino e intes sieltis grafichis che a son stadis fatis di Matteo Molinaro: la edizion si gjolt cun plasê, ma lis pagjinis a son stadis lassadis cul margjin grîs, che cuasi al taie. Al taie come un fîl, chel fîl che inte vite di Rusine al è stât simpri presint: di sede o di coton cuant che e jere a vore li di Basevi, di açâl cuant che si cjatave sierade daûr de filiade spinade dal lager. La sô poesie no spieghe, no sclarìs, no indaghe; ma e je un “suspîr da la anime”, come che al è il titul dal spetacul che Aida Talliente e à gjavât fûr de storie de sô vite. Une esistence che e je simpri stade une dimostrazion di volontât ustinade di cjalâ simpri indevant: parcè che, come che al diseve Leo Zanier, “Doman no è una peraula / a è una sperança. / Fasìnla vivi / e o vinçarìn la poura”. Rusine e à fat vivi ogni dì la sperance di lassâ un mont miôr di chel che e veve cjatât. E cheste e je la sô plui biele lezion. ❚
La lezion di libertât di Rosina Cantoni intes sôs poesiis in marilengheWalter Tomada
Tescj inedits de stafete partigiane


text:
Martars ai 4 di Otubar a lis 5 e mieze sot sere, a Udin
Preseât Siôr Sindic / Preseade Siore Sindichesse,
cun cheste letare Lu/Le invidi a partecipâ a l’Assemblee gjenerâ e eletive da la Comunitât Linguistiche Furlane, che si fasarà in prime convocazion martars ai 4 di Otubar a lis 6 di buinore, e in seconde convocazion
martars ai 4 di Otubar 2022 – a lis 5 e mieze sot sere
intal salon dal prin plan di Palaç Belgrado
(vecje sede da la Provincie di Udin)
place Patriarcjât, 3 – Udin
par discuti sun chest ordin dal dì:
- Aprovazion dal verbâl da la riunion dai 12 di Avrîl 2022 (document in zonte);
- Relazion dal President su l’ativitât dal trieni 2019-2022;
- Istituzion da la Comission storiche par lis datis significativis dal Friûl (document in zonte);
- Iniziativis pai Conseis Comunâi dai Fruts;
- Rinovament dal Consei Diretîf pal trieni 2022-2025: elezion dal President e dal Vicepresident
(art. 9 c. 1 e art. 10 c. 2 dal Regolament);
- Altri,sea’ndè;
Stant l’importance dai argoments in discussion tal o.d.d., o ai fiducie ta la Sô presince. In câs di impussibilitât di jessi presint, al/e pues delegâ un assessôr o conseîr comunâl, doprant il sfuei in zonte.
Cu l’ocasion o saludi di cûr. Mandi.
ACLIF Assemblee de Comunitât Linguistiche Furlane
li dal Comun di Voleson Darzin, place dal Marcjât 1 email: aclif@valvasonearzene.it
PEC: comune.valvasonearzene@certgov.fvg.it
Il President
Markus Maurmair


text:
24 aprile 2007
La vôs di pre Toni
Un tocut di predicje di pre Toni, regjistrade a Visepente grazie a la preseose opare di documentazion di Aldo Taboga, che o ringrazii.
A chì o podês scoltâ la regjistrazion: pocjis peraulis che nus testemonein la fuarce di pre Toni: scoltait la regjistrazion.
Grazie a Marino Plazzotta, miercus aes 9.00 soresere su Telefriuli, lis ultimis intervistis a pre Toni: une ocasion pai furlans par tornâ a scoltâ la sô vôs, par inamorâsi des sôs ideis, par inamorâsi dal Friûl.
A chì o podês scoltâ la regjistrazion: pocjis peraulis che nus testemonein la fuarce di pre Toni: scoltait la regjistrazion.
Grazie a Marino Plazzotta, miercus aes 9.00 soresere su Telefriuli, lis ultimis intervistis a pre Toni: une ocasion pai furlans par tornâ a scoltâ la sô vôs, par inamorâsi des sôs ideis, par inamorâsi dal Friûl.
Nessun commento:
Iscriviti a: Commenti sul post (Atom)


text:
Il periodi al è pardabon sterp. “Di magri”, si podarès olsâ di dî. Une Cuaresime catodiche. Di fat, cul tai ai fonts pai progjets dai programs televisîfs in marilenghe, al somee che si sedi secjade la lidrîs. Cui aie viodût di resint cualchi trasmission in television par furlan? A mancul che no fasìn man basse tai archivis di agns indaûr, robe par altri un grum di mode soredut tai periodis di vacance, la creativitât produtive e je lade a fâsi benedî – se e je mai esistude. Saraial forsit che cheste ultime facoltât si impie dome cuant che la part statâl e ripristine i finanziaments o cuant che a jessin i gnûfs bants dal assessorât regjonâl ae culture? Pussibil che l’autofinanziament o l’autoproduzion e sedi ancjemò cussì miope in cjase nestre, confinantle dome a ciertis altris realtâts linguistichis maioritariis (talian)?
Ve a stâi che di front ae puaretât des propuestis, chei plui galiots cul strument Internet e cul computer a puedin passâ il lôr timp a sgarfâ e a cirî. Si cjate di dut. Dai stupidets aes robis plui inovativis. Par esempli, nus è rivât devant il canâl Youtube: http://www.youtube.com/user/luxaud. Sottitul descritîf: “Video TV par furlan in spiete di une TV che no rivarà MAI!-)))”. 33 videos cjariâts, di varie durade: des vielis produzions di “+sklet” a “Balon salvadi”, fintremai ai filmâts tematics dedicâts a manifestazions, incuintris musicâi, scandais culturâi. Insome, un canâl alternatîf, indreçât e incressût tal ultin mês. Scuasi une rispueste al “vacuum” che si cjate di chê altre bande, sul media tradizionâl. No si discut il “zûc” dai condutôrs tal mieç dai events: cun chê sensazion di jessi capitât culì par câs, cun chês musis di maravee e di straneneament, al rapresente l’insiorament dal program stes, par vie che al romp i schemis tradizionâls dai condutôrs za preparâts e che dut a san e dut a vuelin insegnâ. E je la scuvierte di un Friûl contât cun voi diviers. In cheste direzion, la rêt e ufrìs di dut.
Al reste pluitost il dubi des fassis di etât sul acès. Che a son limitadis a cui che al à pratiche cul mieç: mê none, che magari e vorès viodisi la storie dal emigrant di Resiute, no savarès di ce bande cjapâ in man une tastiere di pc. Al è l’eterni paradòs dai canâi di youtube: la libertât slargjade dal materiâl a disposizion versus la ristretece, ancjemò, dai utents. Magari cussì no, ma almancul al judarà il procès di svicinament ae lenghe de bande dai zovins, plui evident di ce che in tancj no crodin che al sedi.
REDAZION
CULTURE – TAL ETERE. Furlan in tv. Dulà?............
Il periodi al è pardabon sterp. “Di magri”, si podarès olsâ di dî. Une Cuaresime catodiche. Di fat, cul tai ai fonts pai progjets dai programs televisîfs in marilenghe, al somee che si sedi secjade la lidrîs. Cui aie viodût di resint cualchi trasmission in television par furlan? A mancul che no fasìn man basse tai archivis di agns indaûr, robe par altri un grum di mode soredut tai periodis di vacance, la creativitât produtive e je lade a fâsi benedî – se e je mai esistude. Saraial forsit che cheste ultime facoltât si impie dome cuant che la part statâl e ripristine i finanziaments o cuant che a jessin i gnûfs bants dal assessorât regjonâl ae culture? Pussibil che l’autofinanziament o l’autoproduzion e sedi ancjemò cussì miope in cjase nestre, confinantle dome a ciertis altris realtâts linguistichis maioritariis (talian)?


text:
De pedemontane, un contâ dal Friûl e di chês che a son lis veris bielecis, cence sbelets o incuadraduris ritocjadis. Al è jessût Rivoluzion Rosa, il gnûf disc dai Trabeat che, dal 2008, a produsin rock par furlan.
Rivoluzion Rosa al è il tierç disc autoprodosût dal grup formât di Piero Cargnelutti, Luca Lazzarotto, Marco Dell’Asin e Federico Canciani.
Tra cjançons origjinâls, scritis e cjantadis di Piero Cargnelutti, e tocs cjapâts di artiscj plui e mancul cognossûts (tant che Alberto Camerini, The Ramones, Righeira, Flaming Lips e Jake Bugg), lis ghitaris, bas, baterie e vôs dai Trabeat nus contin dal Friûl di ogni dì. Un Friûl che nol à pôre di là cuintri corint.
Come che nus conte Cargnelutti: «Rivoluzion Rosa al è un disc dal e pal Friûl, che pûr jessint un cjanton da la Italie, al vîf in prin plan i mudaments de contemporaneitât: se in Americhe fin a pôcs mês fa si domandavin ce che al varès volût dî vê une presidente femine, nô furlans o podìn dî di vêlu za provât, viodût che o sin aministrâts di une Zonte regjonâl par metât feminine, e o sin tra i prins a vê vude une retore femine. Al è un vant dal sigûr, sinonim di viertidure, ma ancje une disilusion par vie che o vin viodût che nol è che chescj pas indenant che e fâs la societât a vedin scancelât robis tremendis come par esempli la violence su lis feminis. Tal stes mût, la discussion sui gjenars che o vin viodût di pôc tal mont de scuele: di une bande un moment di confront, di chê altre a son vignudis fûr ancje posizions impresentabilis.»
La musiche dai Trabeat e je fate par ridi in compagnie, ma ancje par rifleti di cuistions che a son simpri in prin plan, sedi tal mont no reâl de television, sedi tal cuotidian. Par fâ chest a àn sielzude la musiche rock, che e fronte cun ironie la realtât e e rapresente la rivoluzion ae conformazion, ma a àn ancje sielzût il furlan, la lôr marilenghe, za par so cont espression di tradizion ma ancje di ribelion.
Il titul Rivoluzion rosa al à chê di jessi provocatori. Te suaze dal rock di fat si riferìs a Pink Flag dai Wire, jessût ae fin dai agns ’70. In plui, come che Piero nus spieghe, l’album al interprete lis tematics dal gjenar te societât, cjalant al Friûl come model in Italie.
Ehi Lulù, Andreine, Tu sôs plui fighe di Janis Joplin, a son trê esemplis di tocs che a contin di feminis veris, cuotidianis e che, discrotadis di dut chel marketing e palinsest televisîf e no reâl che o vin di dismenteâ, a tornin a dâ al mont il vêr significât di bielece.
«Se o vessin di sielzi un toc che al sintetize l’album, us disarès Tu sôs plui fighe di Janis Joplin. E je une cjante che semplicementri e dîs che al è biel ce che ti plâs e no ce che a voltis ti fasin crodi. Tai sintiments come te vite. In cheste cjançon e je tante ironie. Une maniere par no dismenteâsi che nol covente lâ par fuarce sui grancj schermis par sei impuartants par cualchidun. Ma al vâl par ducj, al podeve ancje sei Tu sês plui figo di Micheal Jackson…»
Chei altris titui dal album a fevelin za bessôi, cence la musiche: Cuant che ti va ben, No sta fami gole, Che dal formadi, Jo mi visi di te, L’ultime volte, L’estât a sta tornant, Metiti cròt, Nus àn cjolt dut.
Il Cd, regjistrât tal Autun 2016 tra Glemone e Tarcint di Edi Kermit Toffoli e realizât cu la grafiche di Massimo Pix Pittini, al mostre in cuviertine la figure de Rivoluzion Rosa incjarnade di Silvia Alberti. Par podê comprâlu, baste lâ a sintî i Trabeat in conciert o contatâ il grup (mail: Piero Cargenultti piery1978@yahoo.it, pagjine Facebook: Trabeat). ❚
✒ Moira Pezzetta
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
La particolaritât di “Contecurte” e je che si trate di une “ostarie leterarie virtuâl” une vore origjinâl, dulà che ognidun al pues lassâ contis curtis letis daspò de comunitât leterarie. La idee che l’Ufici par valorizâ la lenghe furlane dal Comun di Udin al à proponût al staff di “Contecurte” e je chê di calâ te realtât cheste ostarie virtuâl, puartant lis contis letis “dal vîf” tes ostariis storichis de citât. Grazie ae misture di leterature e enogastronomie al nassarà un clime dal sigûr interessant e di no pierdi: ancje parcè che la cualitât des contis sielzudis e je pardabon di rivuart. I apontaments a son fissâts par vinars ai 18 di Setembar aes 18.30 inte ostarie “Sbarco dei Pirati” in vie Bartolini; sabide ai 19 di Setembar aes 20.00 al “Vecchio Stallo” di vie Viola; e domenie ai 20 di Setembar aes 18.30 tal bar “Da Artico” in borc di Poscuel. In dut a saran letis 12contis (e us anticipi che une di chestis seris o sarai ancje jo...), cualchidune scrite di pueste par “Friuli Doc”, ducj a son stât metûts dongje intun librut dât fûr sore nuie in ocasion dai trê apontaments. Il miôr de narative curte in marilenghe us spiete: e tra une degustazion e chê altre nol sarà dificil cjatâ mieze ore par gjoldi dal incjant di une conte par furlan in puescj pardabon speciâi come lis ostariis storichis di Udin.
Par info. contecurte@gmail.com